text:
Njuɓɓundi siyaara men hannde 15 oktoobar 2016 lelni ko yoo en puɗɗo e waktu 15h30 tawi fuɗɗoraa ko silke e duwaawu e janngugol qur’aan rewi heen jime almuɓɓe e beyti almaddaaji .
siyaara jokkii jokkidii e siftin’de nguurndam ceerno Moktaar Taal e wasiyaaji joganinoo ɓesngu wuro suwoyraat, sabu ngadduki kesiri , kulhuli ,kam e faayre mawnde ina dooki ngu ,tawi sabii ɗum ko firtaare nehdi e jikkuuji o tafnoo e jibinannde wuro suwoyraat.
Daliilaaji mum :
– Mbayliigu aduna oo e koomtooje mum
– Ustagol mawɓe ( joom duuɓi en ) e nokku o
– Ɓesnugol leñol ngol
– Ɓesnugol wuro ngoo e naatnaatondiral jikkuuji e faggooji kesi.
Jeeƴtanagol won ɗiin mbelemaaji pittaali ( inɗeeli , ndiiftunguuji tawa aldaa e kattanɗe ).
Seernaaɓe , sharifaaɓe, kam e almuɓɓe nootitiiɓe ɓee fof , teeŋtinii yoo leñol ngol janngu , janngina sukaaɓe ɓee. Eɗen poti janngin’de ɓesngu men , jannginen ɓe gannde taaniraaɓe kam e waliyaaɓe , njannginen ɓe ɗeen gannde,nganndinen ɓe ɗeen gannde, mbele ɓe nganndaa ɗeen gannde ,ina ngabboroo en ɗeen gannde, tawi en ndiiwtaani gannde keddiiɗe ɗe.
Njokken enɗam, njahondiren sabu hannde jahondiral nattii duumaade ( yimɓe so njahondiraani dental saroto) sabu gooto fof ruttoto ko e fedde mum, wuro mum ,maa diiwaan mum. En ndiiwtaani ɗuum, kono eɗen poti semmbinnde, njuɓɓudi kuufndi renndo men ndii ( jamaaji ,jumaaji,dewle, inɗeeli eko nanndi heen) sabu ko ɗuum reenata, hisna enɗam hakkunde hoɗdiiɓe.
Naŋtoo ɗen e golle mumen, muñondiren , ndeento ɗen tooñde e kala fannu ( to liggeyi ƴeftude ko jeyaa, salaade hare e reentaade ɗum , njogoo ɗen himme e golle men .Ndenten ,ndeento ɗen seegaare sabu ko ɗum aayaare renndo , aayaare leñol .
Eɗen laaɓaa to allah sinno Ceerno Mokhtaar wuurduno e men hannde maa o waajotono en hono ɗum.
Jaaroore feewde e ceerno Muktaar taal ( weluya allah e makko ) ina jokki, kam e wasiyaaji seernaaɓe men haa waktu 22ɓiijo,duwaawu hokkaa dental waynondiri
En njettii allah , en njettii fedde DEKAM (dental , kawral, musiɗal ) , e gardagol Abdarahmaan Jallo , en njettii jibinannde suwoyraat no diidorii, haa teeŋti e ɓee seeremɓe nootitiiɓe oo siyaara , kono kadi njettoor keeriiɗo fayde e seeremɓe men hoohooɓe diine, semmbinɓe en e kala sahaa , anndinɓe en laawol feewde e allah, laaɓɓe deedi, walluɓe en , ndanndi en e pergitte e ngol laawol ñaaɗngol, kolli en ayiibaaji pittaali men, nehi ɓerɗe men, haa mbaaw ɗen haanndude e hadara allah, tawi eɗen cenii ,eɗen laaɓi.
Yoo Allaahu accu en caggal makko ko juuti, tawa eɗen kuutoroo daartol tinndinooje makko. Yoo Allaahu hokku en heɗaade ,e ɗooftaade, lomtii ɓe mo ɓe ,e dente ɗe kala.Yoo Allaahu juutnu nanondiral, e dewondiral maɓɓe ,sabu ko ɗuum woni peewal men. Yoo Allaahu hokku en nafondirde e koye men ko aldaa e wasuya. Yoo Allaahu semmbin en kala hitaande, ngam wuurtinde siyaara Ceerno Muttar Taal, sabu ko o maande tiɗnde piɓondiral men. Ko allah ñaagi ɗen ballal e barke fayde e ɗee golle, yoo allah waɗɗe golle laaɓɗe, jaɓaaɗe, waɗa e njeñtudi majje nafoore julɓe fof. Allah juulii e nulaaɗo mum Muhammadu hisnii, yoo yurmo o yaafoo aaleeɓe e sahabaaɓe makko , o waɗta en heen, enen e jibnaaɓe , e seeremɓe kam e denndaangal juulɓe. Oɗon njarloo oɗon njaafoo. Yoo allah yurmo ,yaafoo mo , aljanna wona jaaƴnde , toon wona fooftorde makko ; kanko e kala maayɗo juulɗo. Allaahumma salli alaa seyyidinaa Muhammadin,al khaatim lima sabaqa , wa alaa aalihii haqqa qadrihii wa miqdaarihi al al’asiim. On Njaaraama
Suwoyraat ñalnde 15-10-2016. E innde fedde DEKAM (dental-kawral-musiɗal)
Haamidu Mammadu Bah


c: text/html

text:
1-Kala rewtiiɗo e alhaaliiji mofte e jamaaji o taway ko laaɓi poy o fellita wondema fedde woo fenaaka bakaa e mu’un sifa ko fenaa bakaa e sii’a. GomɗIi dambaama e sii’a ko ɓuri bonude e dambe, ɗe tawata ko ɓe hissuɓe gay mu’un, dambaama e maɓɓe konko tawata kaka woɓɓe goo woodi, no gasa hara ko ɓen dambayɓe e maɓɓe tigi sifori ɗIn sifaaji, hino saatii arde yoga e kon komen yewti, en etoto yewtugol ɗun hara ko e raɓɓinɗinagol ka ndaarugol juutude taariika e heewude ko waɗaa e ɗun e gire feƴƴuɗe ɗuuɗuɗe. gomɗii hebbinaama windugol ko yowitii e ndee yewtere, ko ɗun waɗi si en raɓɓinɗinoto joopagol e mu’un.si tawiino hara winndaynooɓe danba e Sii’a ko annuye moƴƴo jogii harayno ɗun ɗon yoniino koɓe ɗaɓɓitira goonga, ko sabu ɓe dambataano e Sii,a siwanaa ko woni e Sii’a harayno ɗunɗon yoniino koɓe fenynyinira jiɓayeeji. Ɓe norɗinaniɓe ɗen wonaaɗe e suddireede taariika sii’a,kono winndooɓe buy bonnay woni innde sii’a etoo yaltingolɓe e tannde diina kan;ɗun non nowa,iwoo hiɓe waKkilii toonyugol sii’a fii yoɓe heɓu faale maɓɓe adunayankeejo, ɓefotta e hoore toonyugol sii, a.Siwanaa seeɗaaɓe tawayɓe hino reeni(hiwi) diina mu,un hara ɓe jaɓay goonga tawayɓe fenata damba e goɗɗo tawa hiɓe anndi ɗun hino bonaniɓe. dental lislaamu yanke wal ngal Ko yimɓe seeɗaaɓe woni laaɓanayɓe sii’a tawayɓe konnguɗi mu’un jaɓataake si wanaa wonannde on jaɓayɗo goonga, tawale Ahlussunna en hino relɗi tumawo yo luttuɓe ɓen watto e maɓɓe ɓe itta jawle buy fii ɗun. Kono non hiɓe relɗi yaltingol miliyon teemeɗɗe tati Sii’a e dente lislaamuyankooje ɗen tawa ko e hoore toonye, e ɗoftagol beleeɗe wonkii, wanaa tippugol e daliilu selluɗo wo, ko wanonon ɓe wattantaa yila e battane golle maɓɓe ɓe annda wonndema ɗun hino wonndi emasiibo, ko ɓuri fanɗude e ngon masiibo ko senndi ndirgol julbe ɓen fii nafawel lannay ngel, e waɗugol tuumeeji e wonkiiji wonndema ɗiina lislaamu wanaa diina pottal, ko diina seedugol, si wonirii ni Alla woɗɗinay en yurmeende mokko e haw rinndineede e sawaaba, Allaahu goongi tuma nde o ɗaalunoo:
] نسوا الله فانساهم أنفسهم[
(Ɓe yjjitii Allaahu o accidiɓe e gejji maɓɓe)

robotstxt: allowed

filter: keep


text:
Fedde Pinal e Ɓamtaare Saataar e gardagol Usmaan Abuu Soh, Fedde Daraniiɓe Leñol e gardagol Mammadu Njobbo Jah, Fedde Lewlewal Badru e gardagol Abuu Jah, Fedde Yaakaare Fulɓe Muritani e gardagol Demmba Jallo, Fedde Pinal Ɓamtaare Tunsuwoyliit e gardagol Usmaan Jallo mawninii ñalawma Yero Dooro Mammadu Paate Jaari Jallo to Dingiral Coftal Ɓalli Daar Naayim e nder wuro Nuwaasot, laamorgo Muritani, ñalnde 7 feebariyee 2014.
Fedde Pinal e Ɓamtaare Saataar e gardagol Usmaan Abuu Soh, Fedde Daraniiɓe Leñol e gardagol Mammadu Njobbo Jah, Fedde Lewlewal Badru e gardagol Abuu Jah, Fedde Yaakaare Fulɓe Muritani e gardagol Demmba Jallo, Fedde Pinal Ɓamtaare Tunsuwoyliit e gardagol Usmaan Jallo mawninii ñalawma Yero Dooro Mammadu Paate Jaari Jallo to Dingiral Coftal Ɓalli Daar Naayim e nder wuro Nuwaasot, laamorgo Muritani, ñalnde 7 feebariyee 2014.
Pelle Pinal goɗɗe keewɗe e duɗe ko wayi no Fedde Sifaa Hanki Pinal Hannde e Duɗal Sewnde Ganndal to Arafaat e yimɓe teelɗuɓe teskinɓe tawtoraama ñalawma oo.
Seppo pelle e wejo kuutorɗe ganni kolliraama. Uddi seppo ngoo ko Fedde Sifaa Hanki Pinal Hannde, haali, yimi haa yimɓe fof mbeltii. Caggal juulal takkusaan, Njaay Saydu Aamadu waɗani banndiraaɓe ɓee ciimtol nguurndam Yero Dooro Jallo. O haali ɗo Yero ari e aduna e hitaande mum, jaŋde mum quraana hakkunde Muritani e Senegaal, ɗanngal mum feewde Misira, golle ɗe golli toon gila e jaŋde haa e golle ɗe gollanii leñol. O jumpi e defte ɗe Yero wallifii, o meefti eɓɓooje ɗe Yero gollodinoo ko wayi heen Ared walla e ARP/Tabital Pulaagu hade makko waɗtindoraade eeraango ngo njogor-ɗen tonngirde winndannde men ndee.
Ciftoren ko ñalnde alet 05 marse 2006, nawnoonde Aamadu Maalik Gay, Doktoor Umaar Bah e Seek Faadel, ruttanii Kodda Elimaan e Aamadu Muktaar Ndonngo, ko ndeen kadi artani Yero Dooro Mammadu Paate Jallo, dummbi leñol Fulɓe e yiɗnooɓe Pulaagu e nder jookli winndere ndee, teeŋti e nder duunde Afrik e sunaare saɗtunde, e baasal mawngal. Yero Dooro, ngenndiyanke goongɗuɗo, goongɗinɗo. Yero Dooro daarɗo, tinnduɗo, ciftinɗo, coftinɗo, coftinirɗo tinndol e binndol, ruttii tabitiniri golle mum, darnde laaɓnde nde aldaa e mbuɗu sikkitaare. Yero Dooro, ganndo nuunɗuɗo, pinɗo teyliiɗo, salndu ngenndi wuurndu, jaalal leñol kerngal. Yero Dooro daraninooɗo, dadaninooɗo e nder nguurndam mum fof, ɓamtaare Ɗemngal, ƴellitaare Pinal e kisal e ngootaagu Leñol Fulɓe.
Heddii ko waɗde eeraango feewde e leñol ngol : Maayde Yero Dooro Jallo ko baasal mawngal wonande leñol ngol. Kono paamen noon, aduna oo dartotaako e ɗeeɗoo maayɗeele. Nguurndam leñol ngol ne kay ne dartotaako, ko ko jokkata. Ɗum firti ko leñol ngol ena hatojini e sagataaɓe yarlitiiɓe. Haade noon ngenndiyankaagal ko huunde tiiɗnde, nde weɓaani, so en ndañii ngenndiyanke, tiiɗno-ɗen e mum gila e nguurndam mum. Enen hannde, foti wonde woondu men e Yero Dooro Jallo ko daranaade ko o daraninoo koo, ko haɗde miijo makko maayde, ko salaade anniyaaji ɗi o joginoo ɗii mbaasa joofde.
So tawii goodal ko ñaam-golluuje tiiɗɗe ɗe leñol sokli ngam suɗirde daartol mum, mbiyen golle Yero Dooro ɗee ko pattamlame, ko dowrowe e nder cuɗaaje ɗe leñol foti suɗirde Taariik mum. Yo Geno waɗ toon fooftorde makko, kanko e denndaangal maayɓe juulɓe.
Njaay Saydu Aamadu


text:
Enen kadi en mawninay ɗemngal Arabu ngal?
Sakiraaɓe tedduɓe, Ñalnde 18 Deesaambur / Bowte 2017– wano woowiri non e hitaande kala- winndere nden fof mawninno ñalngu ɗemngal aarabu ngal e yamaruyee Unesco, suɓiiɓe nden feere mawningol ɗemngal aarabu ngal Jokkito »
Kawral am e yumma Salamatu Soh, ka jaaɓi-haaɗtirde Mohammed V, Rabat 2017-09-27
Yumma Salamatu Soh, anndiraaɓe Salamatou Sow, wiɗtotooɗo ka jaaɓi-haaɗtirde Ñamee (NIGER), ɗemɗiyaŋke humpitiiɗo fii Fulfulde e Pulaaku, nodditano tawtoreede e bensondiral mawngal waɗngal ka laamateeri Marok, e nder Saare mawnde nden Rabat Jokkito »
Gonal Fulfulde ndeer gannde kese
Fulfulde e gannde kese, ko tiitoonde winndannde nde wiɗtooɓe ɗiɗo (2) misranaaɓe hawtiti winndi, ɓen ngoni : Dr. Aadel Usmaan Imam Ayat, jannginoowo ɗemɗe afrik, to Duɗal Ɗemɗe e Eggo (faculté de Jokkito »
Ciimtol FPU & FPUNA nder Washington: 7, 8 & 9 lewru Morso (July), 2017
Taariika Fulɓe Progressive Union (FPU) ko mojobere daraniinde fiyaakuuji renndo e pinal. Ko e hitaande 1966 nde sincaa e nder Sarlon. Innde mayre aranere nden fewndo nde sincaa ko Fullah Youth Organization Jokkito »
Nafitorgol karallaaji kesi fii jannugol Fulfulde
Gila internet layi, humindiri jamaaji ɗin, wontuno laawol lumbinirngol miijooji e eɓɓooje, maandinirngol jannde e gannde. Ko e ngol laawol kadi yimɓe ɓen waɗti daɗndirde ngaddamaakuuji maɓɓe e finaa-tawaaji maɓɓe, seɓitoriiɗi mulugol. Jokkito »
Monthly Archives: décembre 2015
Lilaaɗo: Jaaynde nde leydi Bene, yaltaynde e Fuمfulde
Janngooɓe Misiide tedduɓe,
Hannde kadi meɗen neldi on kabaaru welɗo, yowondirɗo e ɗemngal men Fulfulde ngal! Ɗum woni humpitugol on fii tiɗnaare siɓɓe men wonirɓe leydi Bene, daraniiɓe Pine men e Ɗemngal men.
Leydi Bane, e ballal Swis, yaltiniino ɓatakal/surnal e ɗemɗe ɗiɗi Afriknaaje, ɗen woni: Fulfulde e Baatonum (ɗemngal yimɓe Bene).
Yoga e ñaawooje Asakal « Zakka »
Musiɓɓe tedduɓe,
Hiɗen gelii/anndi wonde hino jeyaa e ko farlaa e men, tottude Asakal/Zakka, wano Allah hilno Cerno Sammba Mombeya holliniri non ka Oogirde Malal : « Asakal farlaama e dow dimo fow.. ».
No woniri non kadi Asakal ngal ko ko tottirtee hitaande kala, wonannde on mo jawdi mun timmini Nisaabu on.
Hikka kadi, ittugol Asakal ngal hewtii, ko wano woowiri non ka lowre men Misiide, meɗen suɓanii on ɗoo kadi winndannde eggaande e deftere cernooɓe men, hinde yewta fii Asakal. Bismillah :


text:
Njuɓɓudi heedooɓe ñaawoore (ONA) Muritani wiyi yo hooreejo leydi oo, hono Muhammed wul Abdel Asiis yaafnoo, sibu e yeewtere makko Neema, o naamndanooma ko faati e ciimtol Ahmed Saalem wul Buuhubeyni, gardiiɗo njuɓɓudi ndii waɗi hikka ngol. Hooreejo leydi oo jaabtorii cekedele wiyi « hol jamirɗo mo haalde ɗuum… ». ONA jaabtiima, holliti wonde kaaɗoo haala « haanaani » tee,
« ummoraade e hunuko hooreejo leydi, hooreejo Diiso Toowngo Ñaawoore, ko ɗum huunde bonnde ». Ɓe mbiyi haala makko kaa ko « jalkitte njuɓɓudi ɗo kala ɗawaaɗo hakke mum e tooñeteeɓe tooñanngeeji goɗɗi, moolotoo… »
ONA holliti wonde : go’o « Batonnier Ahmed Saalem wul Buuhubeyni ko toɗɗaaɗo e laawol, mo hay caggal leydi heɓtini, sibu o heɓii ɗowde mooɓondiral barooji winndere ndee, hono CIB » ; ɗiɗi « ONA ina hesɗitina hoolaare mum e Buuhubeyni, tee kala ko ŋaacci mo, ŋaacci ko denndaangal awokaaji Muritani, bonni ko faayiida ñaawirɗe e sifaa kuuɓtodinɗo ».
E joofinirde « ONA ina waɗɗina e hooreejo leydi oo yaafnaade, sibu makko bonnude faayiida dental ngal ».
Fooyre


text:
E nder joɗle ASAMMBELE NGENNDI e lewru deesammburu 2009, laamu ngu yettinii «suudu leslesru » ndu eɓɓaande memtagol sariya juɓɓinɗo jeyegol e leydi e nder Moritani (nationalité).
So oɗon ciftora, won ko mbinnduno-ɗen heen e tonngooɗe Fooyre Ɓamtaare jawtuɗe ɗe, en etinooma faccirande moritaninaaɓe sariya mo toŋ 61 112, lelnaaɗo nyalnde 12 suwee 1961, juɓɓinɗo sifaa no neɗɗo jeyirtee e Moritani, hakkeeji ɓiɓɓe leydi gonɗi heen, e baɗɗiiɗi ɗum en.
E nder joɗle ASAMMBELE NGENNDI e lewru deesammburu 2009, laamu ngu yettinii «suudu leslesru » ndu eɓɓaande memtagol sariya juɓɓinɗo jeyegol e leydi e nder Moritani (nationalité).
So oɗon ciftora, won ko mbinnduno-ɗen heen e tonngooɗe Fooyre Ɓamtaare jawtuɗe ɗe, en etinooma faccirande moritaninaaɓe sariya mo toŋ 61 112, lelnaaɗo nyalnde 12 suwee 1961, juɓɓinɗo sifaa no neɗɗo jeyirtee e Moritani, hakkeeji ɓiɓɓe leydi gonɗi heen, e baɗɗiiɗi ɗum en.
Ender ndeen winndannde en kollitiino wonde jeyeede e Moritani ina arda e fannuuji ɗiɗi ɓurɗi teeŋtude : ko jeyeede heen e lasli walla faggitaade ɗum. Jeyeede heen e lasli firti ko kala jibinaaɗo e Moritani (e nder leydi he) ko Moritaninaajo hay so tawii noon yumma mum ko arani, walla baaba mum ko arani, tawi noon jiknaaɓe mum en ko Moritaninaaɓe. Hay cukalel koccangel ina jibinaa e nder leydi Moritani tawi jiknaaɓe mum nganndaaka, hiisetee ko Moritaninaajo.
To bannge Moritaninaagal paggitangal noon, foti faamreede ko hakke mo neɗɗo mo jibinaaka e Moritani, tawi baaba mum ko arani, yumma mum ko Moritaninaajo, walla o jibinaa dee ko e Moritani, omo wuuri heen ko ina tolnoo e duuɓi joy, kono jiknaaɓe makko ko arani en, walla noon o jibinaaka e Moritani, kono ko heen o hoɗi ko ina tolnoo e duuɓi joy, etee nehi mo ko Moritaninaajo. Jogiiɓe ɗiin sifaaji ina njogiinoo hakke ɗaɓɓude wonde Moritaninaaɓe, hitaande ko adii nde keɓata duuɓi kellifuya. Kono kadi, debbo arani desondirɗo e Moritaninaajo ko ina tolnoo e duuɓi joy ina jogiinoo hakke ɗaɓɓude wonde Moritaninaajo. Keddiiɗo fof (arani en), so ina yiɗi wonde Moritaninaajo yo a taw ko jaasi fof hoɗii e Moritani ko ina tolnoo e duuɓi sappo. Ngal lajal ina waawi usteede artiree e duuɓi joy so tawii joom mum jibinaa ko e Moritani, walla ina resi heen tawi ko e dow laawol diine lislaam, walla noon ina waɗani leydi ndi golle maantinɗe.
Hol ko memtagol sariya o jolni ?
Ko adii fof, ina foti anndeede, sariya keso o artirii duuɓi keɓgol kellifuya e duuɓi sappo e jeetati, nattii duuɓi noogaas e go’o.
Ko hesɗi e sariya he yowitii ko e Moritaninaagal keɓreteengal e lasli : ko cukalel jibinangel caggal leydi tawi jiknaaɓe mum ko Moritaninaaɓe ina waawi ɗaɓɓude wonde Moritaninaajo hitaande ko adii naatgol mum kellifuya. Hakke mo neɗɗo joginoo e wonde Moritaninaajo so jibinaama e Moritani, tawi jiknaaɓe mum ko arani en, kono njibinaa ko e Moritani, ɗum nattii hankati.
Ko ɓuri waylaade e sariya goodnooɗo ɓuri yowitaade ko e Moritaninaagal paggitangal. Debbo arani desondirɗo e Moritaninaajo waawaa hankadi wonde Moritaninaajo so wonaa caggal duuɓi sappo, hay ɗum ne ko maa huuɓna sarɗiiji ɗiɗi: 1- tawa dewgal mum duumiima duuɓi joy ko aldaa e ceergal ; 2- tawa hoɗii e Moritani duuɓi joy ko aldaa e taƴondiral.
Arani jiɗɗo ɗaɓɓude Moritaninaagal jooni, yo a taw hoɗii e Moritani ko ina tolnoo e duuɓi sappo e joy e sahaa nde waɗata ɗaɓɓaande nde, nattii wonde duuɓi sappo tan kadi e sariya ɓennuɗo o, arani jibinaaɗo e Moritani tawa kadi ina resi Moritaninaajo e dow laawol lislam ina newnananoo tawa lajal ngal ina waawi usteede haa duuɓi joy, hay ɗum ne nattii jooni.
Ina teskaa kadi e sariya keso o, arani mo haalataa Arab, Pulaar, Wolof e Soniŋke waawaa wonde Moritaninaajo. E sariya ɓennuɗo o ina yaajnanoo haa e haalooɓe wambaraŋkoore e Farayse.
Sariya ɓennuɗo oo yamiraano Moritaninaajo jeyeede kadi e leydi ngoɗndi (jogaade nasiyonaalite leydi ngoɗndi), kono sariya keso o ina newnani Moritaninaajo jogiiɗo nasiyonaalitee leydi ngoɗndi fandinde Moritaninaagal mum, so tawii kay ɗaɓɓii ɗum. Ndeen yamiroore ƴettirtee ko dekkere.
Ina foti anndeede kadi wonde kaayit juddu, walla seedantaagal dewgal waawi feewnireede seedantaagal jeyegol e leydi tan ko so tawii feewniraa kono annama kaayit ummoriiɗo e Etaa siwil, ɗum firti ko kaayitaaji juddu walla dewgal peewniraaɗi nyaawoore (jugement) mbaawaa feewnude seedantaagal jeyegol e leydi.
Holi winndannde nde mbaaw-ɗen fooɗtude e ngolɗoo memtagol sariya 61.112 mo 12 juin 1961.
Sariya keso oo ɓeydi ko saɗtinde peeje no neɗɗo jeyirtee e Moritani, teeŋti noon wonande yiɗɓe faggitaade Moritaninaagal (arani en), sabu, so tawii en ƴeewii fartaŋŋe dokkanooɗo won e yimɓe hiiseede njeyaa ko e Moritani e lasli, yeru jibinaaɓe e Moritani, jiknaaɓe mum en njibinaa e Moritani, hay so tawii ko arani en, walla jibinaaɓe caggal leydi, tawa jiknaaɓe mum en rewɓe njeyaa ko e Moritani, jiknaaɓe mum en worɓe ko arani en ekn … ; ɓeen fof hankadi, mbaawa jeyeede e Moritani e lasli. Ko noon ne kay wonande dewgal, walla neheede e Moritani, ɗum fof nattii rokkude hakke jeyegol e Moritani e lasli. Heddii noon ko joom mum en ina mbaawi faggitaade Moritaninaagal.
To bannge paggitagol ngol ne, hay ɗum ne newaaki tawde wonii desondirɗo e Moritaninaajo ko maa jooɗoo duuɓi sappo, nde waawa wiyde ina ɗaɓɓa Moritaninaagal, arani ko maa wona e Moritani duuɓi sappo e joy. Goonga oo tan ko Moritaninaagal ɓeydiima saɗtude. Hol ko saabii ɗum ɗoon ? Ina gasa tawa ko ooyre ummoriinde e won leñamleñameeɓe aarabeeɓe wiyooɓe wonde Moritani ari ko e wontude leydi ɓaleeri, sabu fergooji ummortooɗi bannge worgo. Ɗum ina jeyaa e ko saabinoo taccingol hay ɓe Moritaninaagal mum en waɗaano luural e hitaande 1989.
Ko goonga, leydi fof ina jogii hakke reende keeri mum e lelnude laabi no neɗɗo jeyirtee e mum, kono e oo aduna juulyultondiral, yimɓe ina poti jogaade udditaare wonande yimɓe yiɗɓe jeyeede e mum en, so tawii kay ko yimɓe ɓeydooɓe to bannge ɓural. Ƴetten yeruuji tan e won ɗeen leyɗeele mawɗe, ko wayi no Amerik, Farayse, ekn… Ndeen udditaare alaa ko usti ɗum en, so wonaa ko ɓeydi ɗum en.
Ko teski-ɗen e newuya sariya oo tan ko wiyde «wonde Moritaninaajo jogiiɗo seedantaagal wonde ina jeyaa e leydi ngoɗndi, ina waawi woppireede Moritaninaagal mum, so tawii ɗaɓɓii ɗum”. Hulaa heen tan noon ko mbele wonaa damal udditangal ngam yedditaade Moritaninaagal won ɓeen, yeru doknooɓe e kitaale bonɗe ina mooloyii Farayse, Amerik ekn…
Eɗen mbiya tan, e joofnirde, wonde sariya kala baawɗo ƴetteede e leydi yo a taw faandaare mum tan ko nafoore huuftodinnde, ƴellitoore leydi, nawra ɗum yeeso, waasa wonde sariya ooyoowo won ɓeen, walla baɗiraaɗo yo lor won ɓeen, walla nafa won ɓeen, sabu sariya foti wonde ko huunde huuftodinnde, wonaa huunde heeriinde.
Maamuudu Haaruuna Joop


text:
Laam Tooro Sidiki Sal laamiima Diiwaan Tooro duuɓi joy, tuggi hitaande 1882 haa hitaande 1887. Koloñaal en mbari mo ko Ñalnde 10 settaamburu 1890, e nder wuro Podoor, caggal nde Baydi Kacce Paam felli kumaandaŋ Serkal Podoor, hono AbelSanndee. Aguyaaji ndillii ! Aguyaaji ndillii ! Aguyaaji ndillii, sagataaɓe ngummee !
Laam Tooro Sidiki Sal laamiima Diiwaan Tooro duuɓi joy, tuggi hitaande 1882 haa hitaande 1887. Koloñaal en mbari mo ko Ñalnde 10 settaamburu 1890, e nder wuro Podoor, caggal nde Baydi Kacce Paam felli kumaandaŋ Serkal Podoor, hono AbelSanndee. Aguyaaji ndillii ! Aguyaaji ndillii ! Aguyaaji ndillii, sagataaɓe ngummee !
Baydi Kacce Paam ne jibinaa ko e hitaande 1864, e nder wuro Giyaa, sara Podoor. Ñalnde 2 settaamburu 1890, e nder wuro Haayre Laaw, ngam salaade kalifaandi tuubakiri, e momtude ƴattoore, Baydi Kacce Paam ƴefti fetel mum … kure ndampi, conndi eelni… Abel Sanndee, koloñaal oo yani, siɓaani taaɓal. Ñalnde heen, cuurki woni cuuraay tooñaaɓe !
Koloñaal en mbari Baydi Kacce Paam ko Ñalnde 10 settaamburu 1890, e hakkunde dingiral wuro Podoor (Gasba).
Hol ko saabii ɗuum ? Hol ngonka Diiwaan Tooro e oon sahaa ?
Ngonka Tooro ko adii hitaande 1890
E nder ɗiiɗoo duuɓi, hono 1885 haa 1890, Diiwaan Tooro wonnoo ko iiñcere mawnde.
Tuubakooɓe keɓtii Waalo Barak, ngoni ko e raaŋande Fuuta Tooro, mbele ina njettoyoo toon e to maayo Niijeer (maayo Joliba). E nder Tooro, anniya maɓɓe ko seerndude yimɓe ɓe, e feccude Diiwaan oo haa semmbe mum ustoo. Kono yimɓe heewɓe caliima lelnande ɓe daaɗe. Kono ittataa kadi, woon jaɓɓe ɗoftaade ɓe. Ko ɗuum noon jibini iiñcere nde. Tuubaako gardinooɗo serkal Podoor oo horii tamde diiwaan oo fof e juuɗe mum, sabu baŋ-yoo-baŋ ko piyanɗe, e kure, e conndi, ina kuccinee e tuubakooɓe ɓee, gila e Tooro haa e diiwanuuji saraaji mum. Ko ɗuum tagi oon tuubaako egginaa ɗoon, tuubaako goɗɗo ganndiraaɗo Kumaandaŋ Abel Sanndee addaa ɗoon, lomtii moe nder wuro Podoor, e nder hitaande 1890.
Holi oo Abel Sanndee ? Hol ko o addiraa e diiwaan Tooro haa arti e wuro Podoor ?
Kumaandaŋ Abel Sanndee
Abel Sanndee, hade mum fekteede Podoor, tawi ko ɓooyii e nder leydi Senegaal. O wuurii heen fotde duuɓi sappo e ɗiɗi : o woniino kalfinaaɗo geɗe politik to Ndar, laamorgo leydi ndi ; o woniino kumaandaŋ seerkal Luga ; o woniino kumaandaŋ seerkal Tiwaawoon. Ko ɗoon o ittaa, o nawaa Podoor, e nder lewru suliyee 1890.
O addiraa Podoor ko sabu makko ɓooyde e nder Senegaal, e sabu makko anndude jikkuuji leƴƴi ɗii fof, ko sabu makko waawde taƴde enɗam, e waawde seerndude leƴƴi ɗii, e ko nanndi heen.
Abel Sanndee e Peccugol Tooro
Abel Sanndee, nde yettii tan, ummanii ko feccitaade Tooro. O huutoriima humpito makko e leƴƴi ɗii, haa o dañi fuuntude woon heen yimɓe, o soodi woon heen kadi. O firti njuɓɓudi Tooro ngaadoranoondi ndi : o liɓi laamu Laam Tooro Sidiki Sal, e dow tuugnaade e ko mo o lomtii oo gollunoo. Wuro fof, arɗo mum toɗɗaa, tawa ina ɗoftoo laamu tuubakooɓe (yeru Arɗo Mbantu, Arɗo Daakaa, ekon).
Kono gure keewɗe, hono Gede, e Njum, e Giyaa, caliima ngool peccugol, ɗe caliima lelnande tuubakooɓe daaɗe. Ina jeyaa e ardiiɓe ɗeeɗoo gure : Laam Tooro Sidiki Sal, eBaydi Kacce Paam, e saɗtidiiɓe mum en, e hoohooɓe Tooro heewɓe.
Nde tuubakooɓe njandini laamu Laam Tooro Sidiki Sal nde, ɓe lammini ko Siidi Abdul Jibi (ɓesngu Hammadi Ngay, lomlomtondirtunooɓe e ɓesngu Decce).
Nde ɗum waɗaa nde, biyeteeɗo Mammadu Yero Sal, hono pooɗondirtunooɗo lefol eLaam Tooro Sidiki Sal, wonti kaɓtotooɗo tuubakooɓe, kadi o yiytondiri e Laam Tooro Sidiki Sal, e Baydi Kacce, e Abdul Siidi Bah, e Aali Siidi Bah, e ngenndiyankooɓe woɗɓe salinooɓe kalfaandi tuubakooɓe.
E oon sahaa, Abel Sanndee ne, ina jokki e siynude feere mum, e feccude Tooro. O seeraani e yuɓɓinde joɗle (dente, batuuji) ɗe limotaako, dente denndinooje yoga ehoohooɓe Tooro. E nder heen jonɗde fof, ko jeeyngal tuubakooɓe tan o waɗata. O hollitii heen miijo tuubakooɓe waɗtude Tooro fof pale-pale, tawa falnde heen fof ko arɗo mo o toɗɗii tan laamotoo ɗum.
Etee Tuubakooɓe ɓee ceeraani e renndinde Tooro e diiwaanuuji Fuuta keddiiɗi ɗii (yeru hakkunde Tooro e Halayɓe, ekon).
Caggal nde Abel Sanndee joofni siynude feere mum (hono feccude Tooro e taƴde enɗam) o ummanii ko feere woɗnde, hono tafde konu ngam falaade, e nder Fuuta Tooro, kala ɓiy leydi ndii, kala ngenndiyanke caliiɗo lelnande tuubakooɓe daande, haa arti e Abdul Bookara Kan mo Daabiya. E oon sahaa noon, Abel Sanndee e wallidiiɓe mum (fuutankooɓe) ceeraano e waɗde jeeyngal mawngal mbele diiwaanuuji hirnaange Fuuta fof ene caloo nootitaade e Abdul Bookara.
Nii woni, e maayirde lewru ut 1890, Abel Sanndee tafi konu mum, o mooɓi fotde yimɓe teemedde nayo (400), ittaaɓe e yoga e gure Fuuta, e gardagol Arɗo Gede, hono Aali Buubu. O tiindii fuɗnaange, feewde wuro Haayre Laaw. Ina jeyaa e yimɓe mooɓaaɓe ɓee, Laam Tooro Sidiki Sal, e Baydi Kacce Paam. Tuubakooɓe ina ngaadorinoo, so ɓe liɓii laamɗo, ɓe mbaawnii ɗum naatde e konu maɓɓe, ɓe mbaɗata ɗum e nder konu maɓɓe ko gardiiɗo, hono "ofisiyee" tuubakooɓe. Kono ɗo, ɓe luulndiima aadaaji maɓɓe to bannge Laam Tooro Sidiki Sal, sabu ɓe mbaɗi mo tan ko soldaat meho, mo alaa hay «garaad» gooto, maa soldaat mo «kalaas» ɗiɗaɓo (soldat de 2e classe). Nii woni, e maayirɗe ut 1890, Abel Sanndee tafi konu mum, ina heen yimɓe 400, o tiindii fuɗnaange, feewde Haayre Law.
Maayde Abdel Sanndee
Ñalawma 2 settaamburu 1890, tawi ko eɓe ngoni e nder wuro Haayre Laaw. Kono gila eɓe ngoni e laawol feewde Haayre Laaw, haa ɓe njettii e wuro ngoo, Baydi Kacceseeraaani e waɗde jeeyngal, ina wiya yimɓe ɓee yo calo wallude Abel Sanndee, omo wiya ɓe hoto ɓe lelnan tuubakooɓe daaɗe, omo wasiyoo yimɓe ɓee fof yo calo fellude Abdul Bookar e saɗtidiiɓe mum, omo wiya yo ɓe mballe ɓuri yo ɓe pelle. Baydi Kacceseeraano kadi e wiyde yimɓe ɓee wonde warde tuubaako jeyaa ko fellande diine, etee kala barɗo tuubaako ko aljanna fayi.
Jeeyngal Baydi Kacce yaajii no feewi, waɗii dillere haa ɗum yettinoyaa Abel Sanndee to lelinoo e nder suudu. Abel Sanndee wiyi yo noddanoye Baydi Kacce. Baydinoddoyaa, ari. Elimaan Abuu wonnoo nantinoowo (piroowo).
Nde Baydi Kacce naamnanoo ko ɗum woni, o rewi ɗo o rewatnoo ñalnde fof. AbelSanndee wiyi mo, maa ɓoor comci makko soldaat, waɗta mo doondotooɗo kaake, etowoowo ɗum, kanko Abel Sanndee, e ko nanndi heen. Hono no naane e jooni, BaydiKacce diftii fetel mum, toɓɓi Abel Sanndee, felli ɗum, wari ɗum, sabu salaade yawaare. Ɗum waɗnoo ko ñalnde 2 settaamburu 1890, e nder wuro Haayre Laaw, ender leegal Barooɓe, tawi toɓo ina toɓa.
Caggal ɗum, Baydi Kacce yalti suudu ndu, e nder toɓo, ene tiindii Daakaa. Nde o yalti nde, hay gooto rewaani e makko, ko ɗum tagi o majjiri yimɓe ɓe.
Baydi Kacce yahi, mooloyii to Arɗo Daakaa, hono Sammba Baano Bah. Yimɓe rewnooɓe e makko njiilii mo haa tampi, korii yiytude mo. Nde ɓooynoo, woodi haaltuɓe o woni ko Daakaa. Wallidiiɓe tuubakooɓe ɓee mbiyi yo Arɗo oo jaggu Baydi, nawa mo to tuubakooɓe ɓee. O salii ko juuti, kono nde ɓooynoo, o jaɓi miijo maɓɓe ngoo. O waɗdi Baydi e dawooɓe, o wiyi ɓe, so Baydi ɗaaniima tan, yo ɓe tonngu mo, walla ɓe mbara mo.
Nde ɓe njettinoo, ɓe mbaɗi ko o wiynoo ɓe. Caggal ɗum ɓe njahi noddoyde mo. Arɗo Daakaa ari, ina wondi e Arɗo Mbantu. Nde ɓe njettinoo ɗo Baydi tonngaa ɗo, nde Baydi Kacce yiynoo Arɗo Daakaa tan, wiyi mo :
– "Ɗum wonaa jamfiiɗo koɗo mum ?" Arɗo Daakaa jaabii mo : "Ɗum wonaa koɗo jamfiiɗo laamɗo mum?"
Arɗo Daakaa e Arɗo Mbantu ƴefti Baydi Kacce, ndokkoyi mo Tuubakooɓe. E oon sahaa, Baydi Kacce ina yahra duuɓi noogaas e jeegom (26). Ñalnde Baydi Kacceaddaa Podoor, ɗum hawri ko e jettagol e wuro Podoor goomu horooɓe e ñaawooɓe ngu "Guferneer Ndar toɗɗinoo ngam humpitaade no Abel Sanndee wardaa, e holi warɓe mo. Ina jeyanoo e goomu he: Obri Lekonte (o meeɗiino wonde kumaandaŋ seerkal Podoor), e kapiteen Pino.
Aamadu Umaar Jah


text:
Enen kadi en mawninay ɗemngal Arabu ngal?
Sakiraaɓe tedduɓe, Ñalnde 18 Deesaambur / Bowte 2017– wano woowiri non e hitaande kala- winndere nden fof mawninno ñalngu ɗemngal aarabu ngal e yamaruyee Unesco, suɓiiɓe nden feere mawningol ɗemngal aarabu ngal Jokkito »
Kawral am e yumma Salamatu Soh, ka jaaɓi-haaɗtirde Mohammed V, Rabat 2017-09-27
Yumma Salamatu Soh, anndiraaɓe Salamatou Sow, wiɗtotooɗo ka jaaɓi-haaɗtirde Ñamee (NIGER), ɗemɗiyaŋke humpitiiɗo fii Fulfulde e Pulaaku, nodditano tawtoreede e bensondiral mawngal waɗngal ka laamateeri Marok, e nder Saare mawnde nden Rabat Jokkito »
Gonal Fulfulde ndeer gannde kese
Fulfulde e gannde kese, ko tiitoonde winndannde nde wiɗtooɓe ɗiɗo (2) misranaaɓe hawtiti winndi, ɓen ngoni : Dr. Aadel Usmaan Imam Ayat, jannginoowo ɗemɗe afrik, to Duɗal Ɗemɗe e Eggo (faculté de Jokkito »
Ciimtol FPU & FPUNA nder Washington: 7, 8 & 9 lewru Morso (July), 2017
Taariika Fulɓe Progressive Union (FPU) ko mojobere daraniinde fiyaakuuji renndo e pinal. Ko e hitaande 1966 nde sincaa e nder Sarlon. Innde mayre aranere nden fewndo nde sincaa ko Fullah Youth Organization Jokkito »
Nafitorgol karallaaji kesi fii jannugol Fulfulde
Gila internet layi, humindiri jamaaji ɗin, wontuno laawol lumbinirngol miijooji e eɓɓooje, maandinirngol jannde e gannde. Ko e ngol laawol kadi yimɓe ɓen waɗti daɗndirde ngaddamaakuuji maɓɓe e finaa-tawaaji maɓɓe, seɓitoriiɗi mulugol. Jokkito »
Tag Archives: Fulfulde
Ciimtol Tabital Pulaagu Leyɗe Arab ko faati e yuɓɓin’de Ñalaande Pinal 1, keer 24/02/2015
Tabital Pulaagu Leyɗe Arab (TP/LA) yuɓɓinii ñalaande kawral pinal les tiitoonde: “Ñalaande Pinal 1: Ɗemngal e Pilal Pulaar/Fulfulde e ɗemɗe Afrik goɗɗe”. Ndee ñalaande yuɓɓinaa ko e ballondiral e Kawtal J.P.F e leyɗe Arab e janngirde wiɗtooji Afrik, Jaaɓi-haaɗtirde Keer (Université du Caire) ñande 24/02/2015. Ɗum wonndoo ko ñallal ngal fof gila 10:00 haa 20:00. yiilirde (TP/LA) na winnda ngol ciimtol (rapport) ngam laɓɓinde no ndee ñalaande pinal waɗiraa. Ciimtol ngol na renndini toɓɓe garooje ɗo:
Geɓal Fulfulde ngal e Kuutorɗe sappo enternet
Banndiraaɓe tedduɓe, fewndo hannde, giɗo Fulfulde fow hino haani anndude wonde ɗemngal ngal naatiino e gannde kese ɗen, hingal jokki kadi naatugol e teknolooji keso on, hay si tawii non ɗuuɗaali ko waɗaa taho.
E ndee winndannde men ɗoo, men hollay on kuutorɗe (outils) firaaɗe e ɗemngal Fulfulde, ngam haali-pulaar jo kala heɓa ko wallitora.
E oo aduna mo gannde kese, alaa ko ɓuri fotude haa ɓura heɓugol teknolooji on e haala mun.
E hino ɗoo kuutorɗe firaaɗe ɗen e Fulfulde:
E ko ɗemngal men ŋakkiri ka gannde kese?
Fii kala non en firiino ko ɗuuɗi e ɗemngal Fulfulde, haɗataa hollen ko ɗemngal ngal lelliri /ŋakkiri kon ka gannde kese! Sabu si en haalii goongo, en wi’ay golle no heddii taho haa Pulaar gayna naatirde e gannde kese ɗen no haaniri!
Fenwdo hannde, Pulaar hino haani taweede e dunce ɗuuɗuɗe ngam ɗemngal ngal woowee ka gannde kese, wano:
« Papyrus Afrique » feññinii caakital (publication) defte Fulfulde
Suudu muulirndu defte ndun senegaal « Papyrus Afrique » ; humpitii janngooɓe mun tedduɓe, caakital (publication) defte nay (4) e ɗemɗe Afrik (Pulaar, Wolof, e Seereere). Ɗum non ko battane moɓtondiral hikka-wal fii faatunde (saŋkaare) Alla hilno Sheiyx Anta JOP.


text:
Geɗe nay kewooje e nder weeyo, hakkunde tagopeeje, ina mbaawi saabaade ɗum, mbooma winndere nde, muumta nguurndam e leydi ndi haa laaɓa.
Ina waawi wonde pelɓondiral (cokkondiral) : woni leydi buɓɓondira (sokkondira) e tagofeere woɗnde. Ɗum meeɗii kewde : ɓarakke majjum ina tawee to Meksik, e nokku ina wiyee Yukatan. Ɗum waɗii ko ina wona 65 miliyoŋ hitaande. Ko e oon sahaa tagooje biyeteeɗe « dinosoor » majji. Ko tagofeere walla « hoodere laaci » walla haayre mawnde, nde njaajeendi mum tolnii e kiloomeeteruuji 10.
Ina waawi wonde « puccital » wolkaa (volcan) mawɗo, moolanooɗo : ɗum wonaa daarol, ina waawi wonde, sibu ɗum meeɗii waɗde to rewo Inndo : haa hannde ndeelam kayam kaaƴe ina tawee ɗoon, ina huurii e wertallo tolniingo e njaajeendi leydi Farayse. Puccital ngal juutii, ko ɗum waɗi ina sikkaa e ɗum jeyaa e ko saabii majjugol « dinosoor en ».
- Kalitgol hoodere mawnde
E wiyde annduɓe, so tawii hoodere nde mawnugol mum sowii laabi 8 mawnugol naange men nge, woɗɗunde en fotde 25 hitaande-annore (47 miliyaar kiloomeeteer) kalitii, ɗuum maa waɗ batte bonɗe e winndere men he : Sibu ma ɗum bonnu leppol osoon kuuringol e leydi men ndi, ɗum noon reftata heen ko maaygol puɗi e kullon diƴƴe, ɗum noon ko heege ronata ɗum. Ma a taw ko en malaaɓe, sibu e ndeeɗoo yolnde, hoodere fotnde nii woodaani.
- Cumu ɓalli
Ɗumɗoo ko huunde jogornde kewde, anndaande, nde hay huunde waawaa falaade : ɓeydagol nguleeki naange. Ina anndaa naange ina ɓeydoo saasde : hannde nge ɓuri wulde e sahaa dinosoor en. Ɗoo e teemedde miliyoŋaaji hitaande, maa naange nge ɓeydo saasde no feewi, haa ndiyam geecuuji hora : rewata e ɗuum ko nattugol nguurndam aamnaade e winndere men nde.
Camille Sarret (Ƴoogirde : Sit RFI) / Firo : BAB
Kelmeendi
– cokkondiral : collision
– Puccital : éruption
– Leppol : couche


text:
Enen kadi en mawninay ɗemngal Arabu ngal?
Sakiraaɓe tedduɓe, Ñalnde 18 Deesaambur / Bowte 2017– wano woowiri non e hitaande kala- winndere nden fof mawninno ñalngu ɗemngal aarabu ngal e yamaruyee Unesco, suɓiiɓe nden feere mawningol ɗemngal aarabu ngal Jokkito »
Kawral am e yumma Salamatu Soh, ka jaaɓi-haaɗtirde Mohammed V, Rabat 2017-09-27
Yumma Salamatu Soh, anndiraaɓe Salamatou Sow, wiɗtotooɗo ka jaaɓi-haaɗtirde Ñamee (NIGER), ɗemɗiyaŋke humpitiiɗo fii Fulfulde e Pulaaku, nodditano tawtoreede e bensondiral mawngal waɗngal ka laamateeri Marok, e nder Saare mawnde nden Rabat Jokkito »
Gonal Fulfulde ndeer gannde kese
Fulfulde e gannde kese, ko tiitoonde winndannde nde wiɗtooɓe ɗiɗo (2) misranaaɓe hawtiti winndi, ɓen ngoni : Dr. Aadel Usmaan Imam Ayat, jannginoowo ɗemɗe afrik, to Duɗal Ɗemɗe e Eggo (faculté de Jokkito »
Ciimtol FPU & FPUNA nder Washington: 7, 8 & 9 lewru Morso (July), 2017
Taariika Fulɓe Progressive Union (FPU) ko mojobere daraniinde fiyaakuuji renndo e pinal. Ko e hitaande 1966 nde sincaa e nder Sarlon. Innde mayre aranere nden fewndo nde sincaa ko Fullah Youth Organization Jokkito »
Nafitorgol karallaaji kesi fii jannugol Fulfulde
Gila internet layi, humindiri jamaaji ɗin, wontuno laawol lumbinirngol miijooji e eɓɓooje, maandinirngol jannde e gannde. Ko e ngol laawol kadi yimɓe ɓen waɗti daɗndirde ngaddamaakuuji maɓɓe e finaa-tawaaji maɓɓe, seɓitoriiɗi mulugol. Jokkito »
Yewten seeɗa fii Sonna Ramatullaahi Telikoo
Fewndo Sonna Ramatullaahi Telikoo en, hari ɓe newnantaa rewɓe ɓen janngugol haa muutoo / toowa, ko juulirɗi ɗin tan ɓe janngaynoo. kono kanko Ramatullaahi Telikoo o inni / wi’i: « So laakara gooto fof lanndete feere, o janngay », ɗuum waɗi o suuɗitii o janngi haa o muutii, o himmiri kadi jimi / gimɗi, oon tuma, to Fuuta Jalon, jimi ɗin haalaynoo ko no Lislaam ñiiɓira, wano jimi Ceerno Jaawo Pellel e Ceerno Peti Leeluma, e annduɓe woɗɓe.
Nde Ramatullaahi Telikoo janngunoo haa toowi, o wii ombo / himo faalaa wallifaade jimi, seernaaɓe / cernaaɓe ɓen haawaa honno o yimirta o janngaani?! Tawi ɓe anndaa, oon tuma ko annduɓe mawɓe tan waɗannoo wano ɗiin jimi, ndeen ɓe jali mo ɓe pottini mo /dirtini mo; sabu ɓe sikkude so debbo tawaama takko maɓɓe haray diina bonii!
Ɗuum waɗi ɓe wii mo: « astafurullaay wonu toon »! kono Ramatullaahi Telikoo jokki haa winndi jimol: « Majjaaɗo Alla gaynaali« ! O jonni mawɓe ɓen, tawi eɓe waɗi batu / tummbondiral, ɓe haawaa ɓe lamndii: « ko aan winndi ɗum? » O jaabii: « hii hin, ko miin », ndeen woni ko ɓe (n)jaɓani mo, o waɗti winndude omo tawee batuuji maɓɓe. O woniri noon haa ñande goo o winndi jimol o wi’i: « mbo teddinaani sonnaajo (debbo) o naatay yiite”! nde ɓe yii ɗum ɓe mettini heen, ɓe wi’i ko ɗum tigi wonndoo min yiɗaa, ndeen ɓe raɗii mo ɓe hulɓini mo, ɓe hawki (werlii) ɗereeji makko ɗin, ɓe wili mo, ɓe wi’i ko feetuɗo (kaangaaɗo – jinnaaɗo) kono ɓaawo ɗuum o yiitaa.
Feññini yiiti fii Ramatullaahi Telikoo ko Alfaa Ibrahiima Soh (Alla yurme mbo yaafoo) nde o winndi e ɗemngal faranse « la femme la vache la foi » (Debbo e Nagge e Fiɓnde), o henndorii (heɓiri) ɗereeji Ramatullaahi Telikoo ko to IFAN (l’institut fondamental de l’Afrique Noir) to Dakar, o waɗi ɗi e deftere makko, oon tuma yimɓe ɓee anndi fii oo sonnaajo tedduɗo.
Kanko Ramatullaahi Telikoo o winnduno no dewgal sellirta, ko honno debbo haani darorde haa dewgal mum sella hisa, anndi ɗuum na feewndii jooni, sukaaɓe rewɓe hannde na haani ne’ireede diine e pine men ɗe, sabu so debbo ne’aama leñol ngol fow ne’otoo feewa.
Manndinen wonde e hitaande 1979 nden, winndanɗe makko ɗen tawano e faggo ballafuyee pinal ngo lagine weeɓitunoo ka koolol winndereyŋke ɗiɗaɓol (Festival Mondial Noir et Africain des Arts et de la Culture « FESTAC ’77 »), yuɓɓanoogol Lagos e Kaduna, hakkunde 15 Siilo (Sanwiye) e 12 Colite (Fabraa’iru) 1977.
Janngee ɗoo Taariika Sonna Ramatullaahi Telikoo e kuɗol: Agibu Soh


text:
Maamuudu Malal Gey ɓurɗo lollirde Dooro Gey jeyaa ko to wuro Sahre Ndoogu. Ko ɗoon o naati jaŋde e duɗe laamu. O waɗi jaŋde makko hakkundeere ko ko Ɓoggee e Nuwaadibu. Ko e hitaande 2001 o heɓi BAC (C) to Liisee Ɓoggee. Caggal ɗuum o naati e ɗuɗe jaaɓe haaɗtirde to Nuwaasoot (Nokku Ganndal e karalaagal) haa o heɓi seedantaagal (maîtrise en Physique). Rewi heen o janngii to Burkina Faso.
Maamuudu Malal Gey ɓurɗo lollirde Dooro Gey jeyaa ko to wuro Sahre Ndoogu. Ko ɗoon o naati jaŋde e duɗe laamu. O waɗi jaŋde makko hakkundeere ko ko Ɓoggee e Nuwaadibu. Ko e hitaande 2001 o heɓi BAC (C) to Liisee Ɓoggee. Caggal ɗuum o naati e ɗuɗe jaaɓe haaɗtirde to Nuwaasoot (Nokku Ganndal e karalaagal) haa o heɓi seedantaagal (maîtrise en Physique). Rewi heen o janngii to Burkina Faso.
O fayti caggal ɗum Duɗal Keblorgal jannginooɓe Toowngal (ENS) ngam wonde jannginoowo hiisa (Matematik). Dooro Gey ko jannginoowo kono wonaa ɗum tan hannde o gollata sibu so tawii en ndeerɗii waɗde winndannde e makko won ko saabii ɗuum. Ko idii fof Dooro ko wiɗtiyanke sibu o yettiima yoga e gure men Fuuta ngam humpitaade e annduɓe daari e taarikaaji e coñce e ñeeñal (seede mum ko njillu makko Liksayba e poofte rawane), ko o naalaŋke mawɗo sibu waɗde mo njilluuji keewɗi e gure Fuuta wonndude e yoga e naalaŋkooɓe men mawɓe hannde, hono Maamuudu Njaar e Hammadu Gaydel e Salli Jaw to Waalalde e Haaruuna Joop to Mbaañ. Ko o yimiyaŋke sibu en njiyii jime ɗe o winndi, o yimi. Ko o winndiyaŋke sibu e ooɗoo sahaa omo winndi deftere ko fayti e laamu Deeniyaŋkooɓe. Ko o jaayndiyaŋke, yeewtiyaŋke sibu omo jirwina yeewtere to rajo FM Nuwaadibu, aljumaa kala w10ɓo e 30 hojom haa w12ɓo jamma, yeewtere wiyeteende « Sifaa Haŋki, -Pinal Hannde ». Ko wonde mo jaayndiyaŋke nde addani en waɗde ndeeɗoo winndannde ko fayti e makko kaŋko Maamuudu Malal Gey.
Fooyre Ɓamtaare (FƁ) :Hol hitaande mbaɗtu-ɗaa yuɓɓinde jeewte e rajo Fm Nuwaadibu?
Dooro Gey (DG) : Ko e lewru deesaamburu hitaande 2005 sibu ko ndeen hooreejo rajo ngo, hono Addaahi udditani ɗemɗe men ɗe damal. Ko ndeen fof ngadii-mi yuɓɓinde jeewte, kono e ɗemngal Farayse, ndeen yeewtere wiyetee ko « répère du Nord ». Njuɓɓidatnoo-mi nde ko e musiɗɗo am hono Aamadu Tijjaani Mbaay, ɓurɗo lollirde Kaasum Mbaay, ko jannginoowo ne ɗemngal Farayse .
F.Ɓ. : Ko ndeen yeewtere tan njuɓɓintaa?
Dooro G. : Alaa. E oon sahaa mboɗo yuɓɓina jeewte ɗiɗi goɗɗe e ɗemngal Pulaar : yeewtere « yeewti fuuta » e « lowre ganndal » tawii njuɓɓidatnoo-mi ɗum ko e musiɗɓe am ɗiɗo, tedduɓe, hono Aamadu Bukkari Jah e Daawuuda Sammba Ndonngo.
F.Ɓ. : E ooɗoo sahaa aɗa lutti yuɓɓinde jeewte tati ɗee kala?
Dooro G : Alaa. Yeewtere e ɗemngal Farayse, mi woppii, sibu waasde joganaade ɗum jot, e yiyde heen caɗeele ɗe mi yiɗaa naatde heen ɗo. So tawii ko jeewte Pulaar ɗe, hannde njuɓɓinat-mi tan ko yeewtere « Sifaa haŋki, pinal hannde » wiyetenoonde « yeewti Fuuta ».
F.Ɓ. : Holi ko addan maa waylude « yeewti Fuuta » innitir-ɗaa ɗum « Sifaa hanki pinal hannde »?
Dooro G : Mi miiji tigi-tigi taw-mi wonde « yeewti Fuuta » noddi tan ko leñol Fulɓe kadi yahdaani e ngonka hannde. So tawii noon wiyaama « sifaa haŋki -pinal hannde » mo woni kala ene waawi yiytaade heen hoyre mum, kadi, kala ko cifi-ɗen haŋki, maa wood ko tinndin-ɗen hannde, ko ɗum addanta heɗiyaŋkooɓe weltaade e jeewte ɗe, ɓeydoo heen no feewi sanne.
F.Ɓ. : Hol ko addan-maa wonde jaayndiyanke maa wonde yeewtiyanke e rajo FM Nuwaadibu?
Dooro G : Ɗuum arani mi ko e sahaa kampaañ woote meeriiji e nder diiwaan Ɓoggee hitaande 2001, kala nde lannda UFP ena jogii pottital (meeting), yiylee ɗowowoo golle pottital ngal roŋkee. Caggal ɗum pellit-mi wonde hakkunde yimɓe ɓe ngam ɗowde geɗe pottitte ɗe. Ɗum yahri no haanirtanii. Tuggi ñalnde pottital gadanal kala ɗo UFP ena jogii dente, ko miin woni haaliyanke. Tuggi ndeen ndeerɗu-mi e wonde haaliyanke e wonde jaayndiyanke. Ko ɗum addani mi, caggal nde Addaahi, hooreejo rajo FM Nuwaadibu, udditani leƴƴi men ɗi damal, njah-mi ñaagoyii-mi toon jeewte.
F.Ɓ. : Holi caɗeele njiy-ɗaa e wonde jaaynduyanke ?
Dooro Gey :Ena waɗi caɗeele no feewi sanne : idii fof ko to bannge joganaade ɗum jot, sibu miin ko mi jaayndiyanke kono mi wuuraani e rajo ngo. So tawii huunde wuurnaani ma, ɓurataa toppitaade ko ko wuurnu maa ko. Rewi heen ko so tawii a yiɗii yuɓɓinde yeewtere maa mbaɗaa wiɗto, sibu wiɗto ena noddi ko heewi sibu alaa e sago ngoppaa won e haajuuji maa, alaa e sago ndaro-ɗaa. Ko alaa e sago ngummo-ɗaa e nokku, payaa e nokku goɗɗo, ɗum noddii yaltinde ngalu no waawi fotde fof. Yanti heen, to bannge caɗeele haa hannde, won e jeewte ina ɗaɓɓi humpitiiɓe, tee ɗuum ina ŋakka wonande won ɗiin fannuuji njiɗataa yeewtude. Refti heen ko caɗeele ŋakkeende gollorɗe. Heen sahaaji maa njiloyo-ɗaa walla coodaa won ɗeen kaɓirɗe ngam yuɓɓinde jeewte baɗɗe ngartam.
F.Ɓ. : Holi ngartam jaayndiyankaagal ngal addan-maa?
Dooro G : Mi dañii heen fartaŋŋe mawɗo no feewi sanne gila e janngude e jokkondirde e yimɓe ekn. .. caggal ɗum mi waɗii heblo ko fayti e jaayndiyankaagal to Nuwaasot tuggi 18 suwee haa 22 juwee 2007 tawii hebli mi ko George Kazolias Karallo jaayndiyankaagal (ko zum o jannginta) to Iniwersitee Amerik gonzo e leydi Farayse. Nde heblo ngo gasi, keɓ-mi seedantaagal. E nder ɗuum mi jokkondirii toon e jaaydiyaŋkooɓe rajo Muritani, mi dañii e maɓɓe ballal mawngal no feewi sanne.
F.Ɓ. : Aɗa huutoroo Pulaar tigi-tigi ? Holi ngenndiyaŋkooɓe tottuɓe ma juŋngo haa tolni-ɗaa e won tolno e Pulaar?
Dooro G : Mboɗo yetta Allah e Nulaaɗo mum Mohammau (jkn) mboɗo yetta ɓeeɗoo mawniraaɓe no feewi sanne, sibu ko kamɓe mballi mi haa tolnii-mi e won tolno e ɗemngal Pulaar ɓeen ngoni : Aamadu Malal Gey (mawni-am to Ndakaaru) e Bookara Aamadu Bah (gooto e mawɓe F.Ɓ. ko jannginoowo Matematik) e Kajjata Maalik Jallo (ko jannginoowo ganndal tago) e Jibeeru Usmaan Mbooc (saŋkiima, yo Allah yurmo mo, yaafoo mo kanko e maayɓe juulɓe fof (aamiin)).
F.Ɓ. : Holi wasiyaaji ɗi njogi-ɗaa fayde e banndiraaɓe janngiyaŋkooɓe Fooyre Ɓamtaare?
Dooro G :Ko eeraango fayde e pelle pine maa pelle gure nde ngummotoo e fiilde leppi tinndinooje ɗi njogoraani yaltude e rajooji maa e teleeji hay so tawii ɗe pellitii fiilde leppi yoo ummo e fiilde leppi jogiiɗi tiitooɗe ko wayi no giɗli en, dewgal waawnere ekn… ɓura abbaade e fiilde leppi tinndi e daari e taarikaaji, yeru ko wayi no golwole. Refti heen mboɗo wiya hediyaŋkooɓe jeewte ɗe yo njokkondirat e yeewtiyaŋkooɓe ɓe ngam haa mbaawa wallitde jeewte ɗe no jahriri yeeso, hoto hay gooto fad haa noddee, kala ko neɗɗo waawi jogaade ena waawi addude, gila e lefol haa heɓi deftere mum ekn…
F.Ɓ. : Dooro Gey, Allah jaaraama a jaaraama ; yo Allah sellin doole juutna balɗe, hebbina barke (aamiin).
Kala jiɗɗo jokkondirde e makko ena waawi noddude e noddirkon makko:655 38 33 e 2443833


text:
Ɗuum jiidaa e yeruuji bonannde goɗɗi keewɗi, gardooji e kaaɗi kaɓɓagol e laamu. Jooni ne, ko maa Alla faaboo Muritani, sibu ko ɗiin bawɗi bonɗi puɗɗii tunngeede ɗoo, nde ministeruuji tati kaali mbiyi yo hooreejo leydi ƴam manndaa tataɓo mo o fawnoo junngo makko e kaamiilu o wiyi o ƴamataa.
Ɗuum jiidaa e yeruuji bonannde goɗɗi keewɗi, gardooji e kaaɗi kaɓɓagol e laamu. Jooni ne, ko maa Alla faaboo Muritani, sibu ko ɗiin bawɗi bonɗi puɗɗii tunngeede ɗoo, nde ministeruuji tati kaali mbiyi yo hooreejo leydi ƴam manndaa tataɓo mo o fawnoo junngo makko e kaamiilu o wiyi o ƴamataa.
Tee, ko ɓe kaali koo no wayi roondaade fitina nii fof, hooreejo leydi oo, alaa ko haali heen. Pulaar noon na wiya wonde “so mawɗo deƴƴii, jaɓii”.
E nder wootere e tonngooɗe Fooyre ɓennuɗe, en kollitiino wonde “Hooreeɓe leyɗe Afrik ko nangtiiɓe e jappeeje mum en”, Pierre Korunziza kam tabitiniino ɗum haa ɗum jibinii iiñcuru bonndu e nder leydi mum, hannde nii Burunndi ko ko naati e nder yiriinde hare hakkunde ɓesngu, maa Alla faaboo ɓe. E jonte ɓennuɗe ɗee ko Denis Sasu Ngesoo to Konngo Barasawiil, caggal nde waawni memtagol doosgal leydi mum, yuɓɓini wooteeji ɗi laaɓtaani, hay renndo adunayaŋkeewo ngoo jaɓaani arde seedtaade, oo happiima poolgu nguu, kono kadi ñalnde jofnde alet, nde conndi waalii dukde worgo wuro laamorgo ngoo. Ko addi ɗum ? Ina sikkaa ɗum jotondiri ko e calagol wooteeji ɗi. Maayɓe e gaañiiɓe puɗɗiima limteede heen…
To Cad, Idiriisa Deebii wiyi ko maa rokkitee fartaŋŋe laamtaade daawe goɗɗe caggal nde laamii duuɓi noogaas e joy, ɓesngu caadnaaɓe njaɓaani teeŋti noon e pelle renndoyaŋkooje ɗee, ceppii e mbeddaji, laamu sokii, leɓtii ɗum en. Kono o waɗtini ko waɗde ko o welaa, o laamtii manndaa joyaɓo. Ina jooɗtoraa Ripobilik Demokaratik Konngo, e gardagol Josef Kabilaa ko e ngool laawol hebori rewde.
Kono ɗum fof e wayde noon won kadi, ɗo ɓerɗe ɓuuɓi seeɗa, ɗum ko to Benin, sabu toon kam Hooreejo leydi oo ɗaɓɓaani manndaa goɗɗo, yuɓɓinii wooteeji laaɓtuɗi, hay kanndidaa mo o ɓurnoo yiɗande oo ɓennaani (ko heewaani e leyɗeele Afiriik), fooli ko Patrice Talon (kaɓdiiɗo makko mo o tuumnoo yiɗiino fosnude mo). Nde woote njoofi, adii jaɓde wooteeji ɗii ndewii laawol fof ko poolaaɗo oo (Zinsou), o ruttii o duwanii poolɗo oo. Ɗum ina addana en wiyde wonde Benin luulndaani jikke sabu e kitaale 90 kamɓe ngadii yuɓɓinde ko lollirnoo “Conférence nationale” caggal ɗuum ɓe njuɓɓini wooteeji, Mathieu KEREKOU foolaa woppiti jappeere mum.
E nder lewru marsa 2016, woote waɗii to Niseer, hay so tawii Mammadu ISUFU nanndidintaake e heddiiɓe ɓee (sabu ko e mannda makko ɗiɗmo o yahrata), wooteeji baɗɗi Niseer ɗi “njooɗaani” : hol no kawgel wonirta hakkunde laamiiɗo leydi e nanngaaɗo ina waɗaa e kaso ? Fooɗondirooɓe lefol ina poti fotde fartaŋŋeeji.
To Senegaal ne woote diisnorɗe (referaandoom) waɗii toon : Makki Sal e sahaa nde fiiletee e 2012 huninooma maa “artir lajal laamagol e Senegaal e duuɓi joy” sabu Abdullaahi Wad waɗtiino ɗum duuɓi jeeɗiɗi (7). E nder yolnde hee, o naamnitiima Diiso sarɗinoowo (Conseil constitutionnel) mbele omo jogii hakke waylude Doosgal leydi ngam ustude manndaa Hooreejo leydi. Diiso ngoo jaabtii mo wonde “eey wonande manndaa paaɗo, kono manndaa mo o woni jooni oo, o alaa hakke ustude ɗum”. O wiyi ɗum noon maa o heddo e “e wasiya Diiso ngoo”, ɗum jibini duko heewngo hakkunde wonanɓe Makki Sal e luulndiiɓe ɗum, sabu ɓeen mbiyi o waɗii “wakh wakhet” (o ñaamtii konngol makko). Ko waawnoo heen wonde fof, wonanɓe Makki Sal EEY en poolii ALAA en luulndinooɓe. Ko ɗum waɗi duko ngoo hedditii ko e : mbele jaabawol Diiso Doosgal ngal ko wasiya tan mo fotaani tonngude Makki Sal e waɗde ko wiynoo walla noon ko ɗum yamiroore farliinde e makko so tawii kay o yiɗaa yaɓɓude doosgal leydi ndii ? So tawii noon ko goonga haaletee, ngoon duko herƴinii weeyo politigi Senegaal.
Hol ko meerotoo Muritani ?
E winndannde men ɓennunde en kollitiino wonde Wul ABDEL AJIIJU wiyi “ɗaɓɓaani mannda goɗɗo” kono kadi en keɓiino wiyde won taarayirlooji mbaɗata e leydi hee, ina paayni en. E nder lewru marse hee, hilfaaɓe laamu nguu ngoni ko e ɓeeynaade yimɓe ɓee : kiliifa kalfinaaɗo kaalisaaji adii wiyde wonde “dipiteeji ina poti waylude Doosgal leydi ndii ngam rokkitde Abdul Ajiiju manndaa goɗɗo walla ko ɓuri ɗum nii mbele ina timmina golle moƴƴe ɗe waɗata ɗee” kadi e miijo makko ko ɗum “ɗaɓɓaande ɓesngu nguu”. Ɓooytaani, Kiliifa kalfinaaɗo sariyaaji refti kañum ne e kaan haala yeeso Asaambele haa o jaabondiri heen e won e dipiteeji biyɗi mo “o alaa hakke haalde kaan haala e yeeso Asaambele”, o jaabtii ɗum en tan ko wonde ko kanko “teyi”. Refti e ɓeen ko jooɓnaaɗo konngol laamu nguu, oon ne holliti ko “Hilifaaɓe ɓee ko kaali koo toɗɗii tan ko kañum en, eɓe njogii oon hakke”, ɗum firti ko laamu nguu bonnaani ko ɓe mbaɗi koo, so tawii kay, no heewɓe miijorii hannde “mbar nii wonaa to Abdul Ajiiju ɗum ummorii ?”. Ko waawi heen wonde fof, ɗum fuɗɗiima jibinde duko e nder taariindi politigi oo : FNDU, haɓɓere partiiji sappo e go’o luulndiiɗi ɗii mbiyi ko ngalaa e ɗuum, etee so laamu fennaani hilifaaɓe ɓee, hay “kaaldigal hakkunde laamu e luulndo dooɓanoongal ngal ɓe ndartintu ɗum”, e ɗum weñii yoga e yimɓe haa e nder yimɓe nannganɓe hooreejo leydi ndii junngo (konngol Lalla mint Hassena e nder Asaambelee).
So en njuurnitiima Doosgal leydi ndii, kuulal 29 won ko haali ko yowitii e memtagol maggal : “Ko adii nde hooreejo leydi ɓamata golle, ma o woondira ɗiiɗoo konnguɗi garooji : “Mi woondirii ALLA, bajjo oo timminde golle ɗe kalfinaa-m-iI ɗee e dow peewal e nuunɗal, e dow kormagol Doosgal leydi ndii e sariyaaji mum, e dow reende nafoore ɓesngu Muritani, daɗndude jeytaare mum e ndimaagu mum, ngootaagu ngenndi ndii e kisal leydi ndii. Mi woondirii ALLA, bajjo oo, wonde mi ƴettataa feere, walla mi yantataa e feere ƴettirteende sabu memtagol Doosgal leydi ndii, teeŋti noon e ko yowitii e lajal ngal hooreejo leydi dottanaa, kam e mbaadi no ɗeen laje kesɗitinirtee, mbaadi cifaandi e kuule 26 e 28 Doosgal ngal”. Kuulal 26 kañum wiyi ko “Hooreejo leydi waawi fiilteede (toɗɗiteede) ko laawol gootol”.
Ɗeeɗoo kuule fof kolliti tan caggal memtagol Doosgal leydi ndii e hitaande 2006, ko wonde hooreejo leydi dottanaa lajal laamagol mum ko duuɓi joy, etee so woodii toɗɗiteede ko laawol gootol foti wonde, etee kuulal ngal ina teeŋtini, e nder geɗe ɗe potaani memteede, geɗal jowitiingal e laje dottaaɗe ɗee. Kono ko ɓuri himmude e kuulal 29 ngal ko woondoore fawaande e hooreejo leydi, sabu men wonde juulɓe e hormaade deftere ALLA ndee, so neɗɗo huccitii e aduna fof woondii, eɗen njooɗtorii tan maa hormo woondoore mum.
Wonande hilifaaɓe laamu nguu, ɓe ngalaa hakke hollitde miijo ngo ɓe njaltini ngoo e nder joɗnde fotnde no Asaambele nasiyonaal sabu doosgal ngal wiyi, e nder kuulal 99, “hokkaa hakke ƴettude feere memtagol Doosgal leydi tan, ko hooreejo leydi e gondugol e terɗe Parlamaa. Alaa eɓɓaande memtagol doosgal baawngal yeewteede e nder Parlemaa tawa ko jaasi fof tataɓal terɗe wooturu e cuuɗi hee siññinaani ɗaɓɓaande ndee. Kala eɓɓaande memtagol doosgal waawata yettineede woote referaandoom ko maa ɗiɗaɓal terɗe Parlamaa (Asammbelee e Senaa) njaɓa ɗum e nder woote cuuɗi ɗii.
Alaa feere memtagol doosgal waawi ƴetteede tawa ko nde yeddittoonde goodal dowla oo, walla fiɓnde yowitiinde e lomlomtondiral demokaratiyankeewal e laamu, fiɓnde hollitoore wonde lajal laamagol hooreejo leydi ko duuɓi joy tee kadi waawata fiilteede tan ko laawol gootol no siforaa e kuule 26 e 28 gonɗe dow ɗee.
Hay so tawii won wiyooɓe wonde ko ɓe ɓiɓɓe leydi, eɓe njogii hakke no kala ɓiɗɗo leydi hollitde miijo maɓɓe, kono kadi hoto yejjite wonde won wutteeji ɗi ɓe ɓoornii (Kilifaagal e nder njuɓɓudi laamu) ina farlini e maɓɓe hakke raɗaade miijo maɓɓe (droit de réserve) e won e nokkuuji peeñcu, sabu joɗnde nde ɓe njooɗii ndee, kala ko ɓe kaali e nder peeñcu maa jaaynirɗe, hiisetee ko miijo Gowornoma mo ɓe njeyaa oo. Ko ɗum nii jeyi sabaabu dukooji hannde ɗii, miijo hannde ina yaaji ko ɓe “nelaaɓe”, ɓe mbiyaa “ko sibooruyaagal tan ɓe ngondi” kono eɗen nganndi kadi, haalpulaar en ina njanoroo safalɓe wiyde “so a nanii boobo capaato ina jaayta huunde tawata ƴetti ɗum ko e nofru tilliisa”
Ina jeyaa hannde e ko foti wonde ngoƴa men kadi hol darnde “woondoore” jogii hannde e nder renndo men, tawde wonii ko ngo renndo juulɓe, eɗen njogii kadi fartaŋŋe enen fof e nder leydi wonde juulɓe, sabu hannde teskaa ko e nder renndo men hee, wayi ko no sabu jawdi, laamu, neema ina jarani won heen yaɓɓude sariyaaji dowla e sariyaaji diine lislam kala e deftere mum.
Eɗen ñaagoo Alla tan yo a taw ko haaletee jooni koo, ko yeewtere tan, tawa kala ko eɗen mbaɗoya yo a taw ko e dow kormagol Doosgal leydi men, daɗnda en e “jangol woondoore”.
Gelaajo


text:
Ndutto-ɗen seeɗa. E hitaande 1235, konu Sumaaworo Kante (laamɗo Soso) e konu Suñnjata Keytaa kaɓiino e wolde, anndiraande wolde Kirina. Caggal njangu laamlaamu Ganaa, Soso en njiimii diiwaan oo fof caggal nde pooli laamuyon tokoson kon. Suñnjata haɓɓondiri e laamuuji malenkee en kawritnooɗi to wuro ina wiyee Sibi, dikkii Sumaaworo Kante. Wolde sakkitiinde hakkunde maɓɓe ko wolde Kirina, ɗo konu konu Suñnjata Keytaa fooli. Laamorgo Soso en momtaa haa wonti karawal.
Ko nguu poolgu addannoo Suñnjata wonde Mansa (laamlaamo) gadano Mali, mo denndaangal laamɓe heddiiɓe ɓee kaɓtini. Ko ɗoon woni fuɗɗoode laamu Mali njiimnoongu bannge Afrik hirnaange oo e nder teeminanɗe keewɗe. Oon sahaa yimɓe nokku oo ina peccitinoo e kinɗe 30 : kinɗe 16 rimɓe, kinɗe nay awluɓe, kinɗe joy seernaaɓe, e kinɗe joy fitiram golle en. Ngam wootiɗinde ɗee kinɗe fof, o sosi ndenɗiraagu, o sompi guwarnamaaji ɗiɗi koninkooji, to Sura bannge rewo, e to Sankaran bannge worgo. Ine wiyee wonde innde “Mali” ndee, firoore “ngabu” e ɗemɗe Manndeŋ e Bammbara e Joolaa, joofii ko Suñnjata Keytaa, joolinooɗo e maayo Sankarani, ine sikkaa e nokku biyeteeɗo “Sunjatadun” gonɗo hedde kiloomeeterruji 10 hade maa yettaade Ñaani. Eno daarol jangtorii, nde Suñnjata sankii ndee wakli wonti ngabu; ɗuum addi innde “Mali” ndee.
Ko ɓeen Sonngaay noon cosi laamlaamu mum en e teeminannde 15ɓiire saraaji Gaawo. Mahi yanaande Askiyaa en ndee ko laamɗo Sonngaay en biyeteeɗo Askiya Muhammed, e hitaande 1495. Ko e oon sahaa gooto gure-dowlaaji doolnuɗe ƴuuñi bannge worgo Sudaan too. Ine heen Ife, e Bono e Beneŋ. Bannge mum fuɗnaange kadi, Yurubaa en compi toon dowla Oyo, Igboo en compi Denta Aro, ɗo woni hannde Niiseriyaa ɗoo. Kono caggal ɗuum, caggal maayde Askiyaa Daawuud, kiris joli e laamlaamu hee
Laamlaamu Sonngaay, walla laamlaamu Sonngaay en ko dowla gonnooɗo e Afrik hirnaage hakkunde teeminannde 15 e teeminannde 16. Ngu idorii ko wonde laamuyel dow maayo Niiseer, caggal ɗum ngu yaajtii e dow huunde e Siiseer e Mali e Niiseriyaa hannde oo.
Dowla Sonngaay sosaa ko e teem 7ɓiire to Kukiya caggal dewlondire e jillondire baɗnooɗe hakkunde Sonngaay en e Berbeer en, e gardagol mawɗo maɓɓe biyeteeɗo Za el-Ayamen. Ko ngaal jillondiral hakkunde Sonngaay en e Berbeer en jibini galle laamu ganndiraaɗo Ja. Laamorgo maɓɓe wonnoo ko Kukiya, les Gaawo, nder Mali hannde oo. Hedde hitaande 1 010, laamɓe Kukiyaa en koɗti Gaawo, tuubi, ngonti juulɓe. Ɓarakke majjum, ko alluwon kaaƴe njiyotookon e tiiɗe kuɓeeje laamorɗe Gaawo, ko ɓuri heen heewde ittakon e yanaande Saane, wonnde bannge fuɗnaange rewo Gaawo. Kaaƴe ɗee (marbre) ummorii ko Espaañ, binndi arab ɗii mbinndaa ko Anndaluusi, saraaji Almeriya. Caggal ɗuum yimɓe galle laamu Sonngaay en to Gaawo, ngaddi kon ɗoon.
Hedde hitaande 1 300 laamu Sonngaay naatti e njiimaandi laamlaamu Mali. Ɗum noon ngu jeyaa e laamuyon keewkon ndeftinookon laamlaamuuji mawɗi Afrik hirnaange e Yonta Hakkundeejo oo.
Laamu Sonngaay en heɓtii ndimaagu mum e yonta Soni Ali Beer (mawɗo), jeyaaɗo e galle laamu Sih en (1464-1492), haɓatnooɗo e fulɓe e tuwaareg en, kam e juulɓe yiyooɓe binndi wuurnooɓe e wuro dewal hono Tummbuktu. Kanko Soni Ali Beer o etiima hisnude pinal ngal wonaa pinal lislaam e nder laamu makko.
Nde o sankii, jiiɓru naati laamu Sonngaay e mudda daɓɓo (1492-1493), sibu Sonni Baare potnooɗo lomtaade mo oo salii tuubde. Nii woni Muhammed Sillaa (jeyaaɗo e galle Tuure en) heɓti laamu nguu e ballal annduɓe Jenne e Tummbuktu e Gaawo. O sosi galle laamu inniraaɗo caggal ɗuum galle laamu Askiyaa en.
Sarakulle Muhammed Tuure nde ari e laamu (1493-1528) daranii timminde juulɗingol laamaandi ndii e nder golwole keewɗe. Kanko Sarakulle Muhammed Tuure iwdi makko ko Tekruur, ko o sooninke, o wonaa Songaay. Nde laamaandi Sonngaay heɓi kaaɗtudi ƴellitaare mum e gardagol Askiyaa en, tawi ko ɓuri heewde e yimɓe mum, haa teeŋti e cahe mawɗe ɗee, ngontii juulɓe.
Sonngaay yani ko e hitaande 1591. Yandini ɗum ko konuuji Sultaan (laamɗo) Maruk biyeteeɗo Ahmed IV el Mansuur, e gardagol dawa-yeenee biyeteeɗo Judeer Paasaa. Nde ɓe poolaa e wolde Tondini e hitaande 1591, Sonngaay etiima haaldude e laamɗo Maruk ; kono nde oon salii, ɓe ndartorii haɓtoraade konu mum hare bettel (geriyaa). Kono ɓe mbattini ko reftaade laamɗo Maruk, hade maɓɓe tellitaade les maayo Niiseer, saraaji Sikiyeey, laamorgo heso, wonnoongo ɗo Ñaamee woni hannde ɗoo. Maruknaaɓe toɗɗii askiyaa gooto ɗooftiiɗo ɗum en yo ardo laamu nguu, kono laamu makku meeɗaani diwtude keeri wuro Tummbuktu ngoo.
Pinal
Nde laamu Ganaa deestii e teeminannde XI ndee, Tumbuktu wonti jippunde julaaɓe ummoriiɓe rewo, ɗum addani ngo wonde laamorgo faggudu laamlaamu Mali e Sonngaay, ngo woni kadi nokku dewal e ganndal dowrowo. Kuɓeeje ɓakke mawɗe mahaa e maggo, ko wayi no jumaa Jingereybeer mahaaɗo e njiimaandi laamlaamo Mali biyeteeɗo Kankan Muusaa, walla jumaa Sidi Yaayaa, walla jumaa Sankore (mahaaɗo hedde 1400).
Ganndal e defte e jaŋde ina njoginoo darnde mawnde e laamlaamu hee. Ɗee geɗe njeyaa ko e ndonaandi Laamlaamu Mali ɗe Askiyaa Muhammed Sillaa reeni, hisni, ƴelliti. Sanɗaaji e annduɓe ine ummortonoo Misra e Maruk e Anndaluusi ngam janngude ɗoon hiisiwal e celluka e coñce e nder duɗal jaaɓihaaɗtirde Sankore walla e duɗe goɗɗe.
Askiyaa en pooɗtii annduɓe heewɓe sara mum en. Doktoreeɓe heewɓe tumarankooɓe ciiñtii ɗo Gaawo e Tummbuktu ɗoo (Tummbuktu wonoo laamorgo pinal dowla oo). Ɓe ngaddori humpito gannde Shingiti e Jenne kam e Makka e Keer, ko wayi no duɗal jaaɓihaaɗtirde Al Azhar, gonnongal e oon sahaa nokku jaŋde gannde lislameeje ɓurɗo toowde. Ɓooytaani, sibu gila e rogere ɗimmere hee, annduɓe Tumbuktu lelnani koye mum en karallaagal e tippudi jaŋde ndi keerorii, mbaɗti ñiŋde e yowde e defte seernaaɓe keernaaɓe. Jaŋde ina wellitanoo no feewi, sibu kala keɓɗo seedantaagal ina waawi sosde duɗal mum. Maaɗe mbaawka ganndal ine maandintenoo haa e comic jannginooɓe : wutteeji keeriiɗi, kaalaaji daneeji, tuggordu juutndu seeɓndu… Ahmed Baaba gooto e jannguɓe Tumbuktu, mo maruknaaɓe ndahnoo paani Maruk, nde heɓti ndimaagu caggal sankaare laamɗo Ahmed el Mansuur hedde 1605, hormoraama to Marakes luggeendi ganngal mum.
Gargol laamu askiyaa en yuumtii e teeŋtingol e kiisgol mbaawka diineyeewa laamu nguu. Yeru, gargol al-Maghili, yuumtii e pirtugol dente yahudeeje e nder biidi walla beeli Saharaa, haa teeŋti eɗi Tuwaat ɗii. Kono ɗum addanaani lislaam naatde nokkuuji dowri. Laamu Sonngaay, e ko ɓuri teeŋtude ko laamu teeruu, tee doole e golle ardiiɓe ɓee mbaɗatnoo ngam ƴellitde njuɓɓudi Laamlaamu nguu ɓuri toɗɗaade ko julaaɓe teerunaaɓe. Nde laamu nguu firtii ndee noon, yoga e almameeɓe eggu koɗoyi e gure dowri ina njanngina diine. Ko ɗuum nii addani lislaam saraade e laddeeji Sudaan (teem 17-18).
Faggudu
Laamlaamu Sonngaay yaawiino alɗude sabu julaagu taccusaharaa kam e oogirɗe, e njeeygu lamɗam e kaŋŋe e goro e ɗacce e guri cewɗi e jiyaaɓe. Angu yeeyatnoo kadi guri gabi ceelaaɗi, ñobbaa, ɓursaa, peewnirtenooɗi barware, ganndanooɗi haa to ɓuri woɗɗude e Maruk. Kaŋŋe oo, mo oropnaaɓe e maruknaaɓe korsinnoo noo feewi ummortonoo ko to leydi Akan en (leñol taweteengol to Ganaa e Koddiwaar). Hono no Maali nii, Sonngaay ko nokku gostondire njulaagu geɗe jeñtinteeɗe banngeeji goɗɗi, yeru, kaŋŋe ummortooɗo nokkuuji dunli e lamɗam ummortooɗam Saharaa.
Laamu Sonngaay kam ne heɓa e Magreb geɗe mbaylaandi, ko wayi no cuɗaaje, njogitaaje, bagiiji, e daarorɗe, yantude e geɗe ndema baaɗe no gemha e tamarooje e pucci. Hedde teeminannde XVIɓiire luural joli hakkunde Sonngaay en e Saadnaaɓe sabu njiimaandi oogirɗe lamɗam moraande haa teeŋti noon e oogirgal mawngal lamɗam Teghaza ngal saadnaaɓe keɓti e tuwaareg en e hitaande 1582.
Bookara Aamadu Bah,
Ƴoogirde : Wikipedia


text:
Ɗum tijjaa ko hakkunde 29 mars e 9 abriil 2018, laana weeyo leydi Siin (Tiangong-1) ina foti yande e leydi men hee. Ko ɗuum woni ko Nokku Orop toppitiiɗo geɗe weeyo (ESA) habri ñalnde 6 marse 2018. Ina waawi ka jipporoo hedde Espaañ, Faryse, Purtugaal ekn) kono woto paayee. Hay dara siiraani heen, sibu won geɗe keewɗe ɗe kiisaaka e ɓeto hee, yanti heen, alaa mo ɗum jogori gaañde e leydi hee. Waɗi noon, so ka arii haa ka naatii e weeyo leydi ngoo, ka huɓɓat haa ka rowyta, hay so woodii ko yettii heen leydi, ɓuri sikkaneede ko yande e ndiyam (ko ɓuri tataɓe ɗiɗi leydi ndii ko diƴƴe). Sikkannde (probabilité) manaango yana e neɗɗo ina sowoo laabi miliyoŋaaji sappo sikkannde heletinnde makka yana e neɗɗo. Ɗum noon, woto mo ɗum bonni ɗoyngol mum.
Laana kaa werlanoo ko e lewru marse 2011, ko toon tan ka fotnoo heddaade a ka yirloo leydi men ndii, sahaa e sahaa fof wiɗtooɓe ina lomlomtondira toon. Kono ginol makka ɓoccitiima annduɓe Siin ɓee gila 2015, nde ɓe cakkitii fiytaade ka haa ka rewta jirlorgol makka.
Tesko : ina wayi no laana kaa yanii e leydi ñalnde altine 2 abriil 2018 saraaji wuddu geec pasifiijo, ɗo woɗɗaani « point Némo » woni nokku geec (gonɗo e ndiyam) ɓurɗo wuɗɗude njoorndi.
Renndini ɗum ko Bookara Aamadu Bah


text:
Fulo Facebook
So en mbiyiino « Fulɓe muuɗii punndi » nde ɗemngal Tamasik naatnaa e facebook e hitaande 2013, hannde eɗen mbaawi wiyde « Pulaar ɓamtiima, » sibu hay facebook fellitii suɗoraade ngal. Kabaaru oo jaalɗi ko ñalnde 30 settaambar 2016, kono golle pirgol ɗee puɗɗiima ko adii ɗuum, gila e lewru abriil 2015, sibu Goomu Firo Facebook e Pulaar sosaa ko ñalnde 31 marse 2015. Ɗum noon Facebook waɗtii faamde Pulaar, woni Pulaar jeytaama e wutteeji Facebook, woni ɗemngal mum teemedere e go’oɓal (101ɓal). Kala belaaɗo ina waawi « ɓoornude Facebook wutte Pulaar », woni tawa so neɗɗo ina waawi Pulaar, ina waawa huutoraade ɗum, sibu jamirooje e jamminooje Facebook ɗee fof ko e Pulaar ngonata. Tuggi nde firo ngoo fuɗɗaa faade hannde, ko ina abboo e 100 000 konngol pulaama maa « ngootanaama » kono ko foti noon walla ko ɓuri ɗuum ina heddii…
So Pulaar suɓaama yo jeye e wutteeji ngolɗoo laylaytol lollungol wonaa huunde haawniinde no feewi, sibu ngal jeyaa ko e ɗemɗe ɓurɗe mawnude e yaajde e nder Afrik, sibu ko famɗi fof 40 000 miliyoŋ neɗɗo ina kaala ngal, tee engal haalee ko famɗi fof e nder leyɗe Afrik 20. E nder ɓetirgal Calvet wonande ɗemɗe Afrik, pulaar woni hoore ɗemɗe Afriknaaje, sibu ko ngal nayaɓal caggal Engele, Farayse, e Arab. Yanti heen fulɓe ina cofti e nder internet haa teeŋti noon e facebook. Ɗum noon Facebook juumaani. So facebook waawii ɗisde ngal nii e nder hitaande wootere firo ko sabu coftal Goomu Firo Facebook e Pulaar.
Ɗumɗoo ko hujja mawɗo wonande ɗemngal ngal, teeŋtinoowo kattanɗe maggal e semmbe maggal, hujja tawtuɗo hujjaaji goɗɗi, wonde ko ngal ɗemngal kaandungal e janngeede e huutoreede e nder nguurndam.
Ko woni Facebook ?
Facebook ko laylaytol renndo nder internet gaddanoowol huutortooɓe ɗum « waawde jokkondirde, e wostondirde nate e fotooje e wideyooji e piille e dokimaaji kam e neldondirde mesasuuji e naatde walla sosde goomuuji walla kadi huutoraade jaaɓɗe keewɗe ». Hannde, Facebook ko lowre ɗiɗaɓere e nder internet, ɓurnde heewde yillotooɓe, heedi yeeso mayre tan ko Google. Kala subaka mo Alla waɗi, gila 24 ut 2015, ko ɓuri miliyaar neɗɗo ina huutoroo ngol. Lewru kala miliyaar e 590 miliyoŋ neɗɗo ina seŋoo e magggol.
Facebook jibinaa (sosaa) ko e hitaande 2004 to duɗal jaaɓihaaɗirde Harvard to Dental Dowlaaji Amerik. Ko ndeen Mark e sehilaaɓe mum ɓe janngidtunoo puɗɗii topaade ngol e nder cuuɗi mum en, kono ndeen ko sanɗaaji duɗal ngal tan mbaawnoo seŋaade heen. Nde yahi haa ɓooyi, ngol udditanaa sanɗaaji duɗe goɗɗe, noon noon haa yettii ɗo yahretee hannde ɗoo. Lolleende Facebook diwtii haala, sibu ɗemɗe goɗɗe ceekanii ɗum golle gila law, yeru, sukaaɓe safalɓe so njiɗii yahde wanngaade Facebook, mbiyata ko “araay nu faysii”, wayi no wiyde e pulaar “miɗo faysoyoo” (woni miɗo wanngoyoo e Facebook).
Hol no golle fulo ɗee mbayi ?
Golle pulgol (pirgol e Pulaar) Facebook, ko golle yarlitaare Fulɓe fof. Ko ɗum nii tagi aɗa tawa heen kelme pulfule ɗee fof, haa teeŋti noon e Fuuta Jaloŋ e Fuuta Tooro. Golle ɗee kadi ina mbaɗi geɗe keewɗe potɗe ooñteede e feewniteede. Ɗum noon golle ɗee peccinaani nii, sibu, hay so tawii njahraten e majje ko hedde feccere (50%) ko foti fireede koo, ko heewi heen maa ruttanee, tee kelme e konngi kesi ceerataa e arde. Ko ɗuum waɗi, eɗen njaha haa 63% hannde, janngo ngarten e 48% walla ko wayi noon, sibu tawata ko kelmeendi kesiri ɓeydaama heen, nde tawnoo, karallaagal kesal seerataa e hesɗitde e ɓamtaade…
Yiɗde wiyde tan, ko golle ɗaɓɓude juuɗe no feewi. Gooto kala, kattaɗo, ina foti waɗde heen junngo mum. Kala pullo kuutortooɗo Facebook, so ina yiɗi wallitde firo ngoo, ina waawi ɗaɓɓude naatde e “Tumbudu firooɓe Facebook e Pulaar” (Translator Community for Pulaar) njeyaangu e Goomu Firooɓe Facebook (Facebook Translations Team). So o jaɓaama heen aɗa waawi fuɗɗaade firde, walla ngonaa e e wootde, woni ƴeewaa ko firaa koo, suɓo-ɗaa heen ko ɓuri hawrande ma, mbele Facebook ina ɗisa ɗuum e ciŋkal mum (mbele Facebook ina teskoo ngoon firo ngo o sikki ɓuri sellude ngoo, sibu Facebook suɓotoo ko kelme ɓurɗe wootaneede).
Bookara Aamadu Bah


text:
E bismaango Fedde Nehooɓe jawdi Jowol e gardagol Jeynaba Buuɗi Abdul Soh, Fedde Cifti e Daari e gardagol Abdullaay Njaay yilliima Sahre nde wajjuɓe Ndeeni, ñalnde 3 e 4 lewru seeɗto (mars) 2014.
E bismaango Fedde Nehooɓe jawdi Jowol e gardagol Jeynaba Buuɗi Abdul Soh, Fedde Cifti e Daari e gardagol Abdullaay Njaay yilliima Sahre nde wajjuɓe Ndeeni, ñalnde 3 e 4 lewru seeɗto (mars) 2014.
Ko adii, e gardagol biyeteeɗo Kaaliidu Yero Pennda Soh e Aamadu Huley e Abuu Aamadu Altine, dimaaɗi 12 ñaantaa ñaantungal keeringal ndokkaa baɗɗotooɓe fanniyankooɓe, ɓe ñarule jaambareeɓe Fulɓe hanki, njaɓɓoroyii seto arngo ngoo, Haayre Dammee, laawol Kayhayɗi.
Fotde hojomaaji 5, Kaaliidu Yero Pennda Soh dartini lappol ngol ngam waɗɗiyankooɓe ɓee kolla ngol jeysi dimaaɗi e ngamri taamankooɓe. Ngol naatiri ko leegal Gori. Sooninkooɓe njalti tolnii e tataaji, ɓeya ŋabbi e kuɓeeje. Dimaaɗi mbaarnii, otooji ndewi heen haa Jowol Sahre.
Lappol Cifti e Daari tawi ena waɗanaa jaɓɓungal keewgal doole hakkunde Caali Subalɓe e Jehre Jowol. Jowol fof ena darii, mawɓe e sukaaɓe ko jiidaa e gure saraaji ko wayi no Patukon e gardagol Abdullaay Siree Jallo lollirɗo Pullo Gaynaako, Jiinge Jeeri e gardagol jinnaaɗo men Aamadu Buuɗi Soh, Teccaan, Giray, Awoynaat, Lobbudu, Marayse, Wuro Gijili, Loƴol, Maafoondu e Ɗalhaya.
Jaɓɓungal ngal teskinii to bannge ñaantungal, njimri e geɗe ganni. Goomu Pinal Jowol e gardagol Barahiimi Jallo, Ɗalhata Siidi Wele, Demmba Kulibali e Umaar Mammadel Soh mbaɗi bismaango e njimri ngoɗndi njimetenoondi e dingire Fuuta hanki : Yoowel bidoowel, Tammburaajel, ekn
Nde lappol Cifti e Daari yettinaa jippunde mum kadi, golle paayodinɗe mbaɗii toon. Bismaango Fedde Nehooɓe Jawdi, Bah Abdullaay Muusaa, Meer Jowol, Sooninkooɓe Gori e Fedde Yaakaare Debbo e gardagol Ummu Diiye Bah ko huunde teskaande.
Ñalnde 3 ndee, hawri ko e sunaare, alaa ko waɗaa so wonaa kabrondiral hakkunde njaatigeeɓe e hoɗɓe mumen.
Ñalnde 4 ndee, tuggude e 17w15h haa 19h05h ko Fedde Nehooɓe Jawdi e wuro Patukon mbaɗdi wejo gila e hoɗorde Pullo gaynaako, geɗe rewɓe maabuɓe mahooɓe, nguurndam e kuutorɗe demoowo e geɗe ɗe Fulɓe mbaɗiratnoo gaaci. Ɗowi ngo ko Gelongal Fuuta, firani jamaanu nguu geɗel heen fof nafoore mum ko Pullo Gaynaako.
Caggal ɗum, ko Goomu Pinal holliri geɗe pinal men hanki, yimi Yoowel bidoowel, tabitini e yeeso jamaanu nguu. Yimɓe fof kooti ena mbeltii.
Jamma, caggal kiraaɗe, ko ndeen woni aadi hakkunde Cifti e Daari e Fedde Nehooɓe Jawdi. Hade Cifti e Daari yettaade nokku oo tawi ko dingiral ngal heewii yimɓe. Aamadu Jaara Njaay, Saydu Gedda Sih e Maadiyu Saar tanndini kolli mumen, ngoni e yeewtude jamaanu nguu ko adii garal Abdullaay Njaay.
Nde Abdullaay Njaay naati hiirde, Goomu Pinal bismorii mo ngamri e njimri e daande Aamadu Selli Sih. Caggal ɗum, Yaayaa Njaay mo Cilbe e Mbaañ, ko suka naalanke puɗɗiiɗo teskoreede heewde nehdi e welde daande, toƴƴi daande, loli haa kelle poɓɓi.
Ko ɗoon Abdullaay Njaay hafti, kelle poɓɓi. Bah Sammba Haaruuna hocci mikoroo waɗi ngardiindi hiirde ndee, suɓanii mo daarol jaambaraagal. Abdullaay Njaay ƴetti daarol Hammadi en 3 : jaambaaro, jooɗɗo e bonɗo ŋari
Nde rowi daarol ngol, Yaayaa Njaay arti e dingiral ko adii nde Goomu Pinal Jowol ena uddira hiirde ndee fijirde sukaaɓe rewɓe wiyeteende Tammburaajel tammbu ray (njimri e ngamri).
En mbaawaa joofnude ciimtol ngol tawa en mbaɗaani njettoor keeriiɗo feewde e Fedde Nehooɓe Jawdi, jinnaaɓe men Mammadu Duudaa Sih e ɓesngu mum e jinnaaɓe men Mammadu Kadi Ñaŋ e Mammadu Barahiim Wele sabu wasiyaaji maɓɓe laaɓtuɗi.
E tonngol, njillu Cifti e Daari e Jowol waɗii nafoore mawnde gila e nder goomu nguu e hoore mum. Ganndal e ganndondiral ndañaama heen. Cuusondiral e ngoowka kadi paggaama heen.
Njaay Saydu Aamadu


text:
Faatimata M’bay ko awokaa, ko kaŋko woni Hooreejo fedde wiyeteende AMDH (fedde moritaninaaɓe daraniinde jojjanɗi aadee), cukko hooreejo fedde wiyeteende FIDH (fedde adunayaŋkoore daraniinde jojjanɗe aadee). O wi’i wonde : «So tawii fedde wiyeteende COVIRE siifondirii e HCE kaayit wonde ɓe ñawndi bonanndeeji e warngooji baɗnooɗi e kitaale 89-91 ko kañum tan tekki roondii kala ko ɗum waawi jibinde e ko fay arde, kono ɗum kam naworaani Pelle daraniiɗe jojjanɗe aadee»
Faatimata M’bay ko awokaa, ko kaŋko woni Hooreejo fedde wiyeteende AMDH (fedde moritaninaaɓe daraniinde jojjanɗi aadee), cukko hooreejo fedde wiyeteende FIDH (fedde adunayaŋkoore daraniinde jojjanɗe aadee). O wi’i wonde : «So tawii fedde wiyeteende COVIRE siifondirii e HCE kaayit wonde ɓe ñawndi bonanndeeji e warngooji baɗnooɗi e kitaale 89-91 ko kañum tan tekki roondii kala ko ɗum waawi jibinde e ko fay arde, kono ɗum kam naworaani Pelle daraniiɗe jojjanɗe aadee»
Holi Faatimata Mbay ? Faatimata Mbay hiisetee ko e koode lewñooje e nder sippirooji Pelle daraniiɗe jojjanɗi aadee. Ko o ñiiɓɗo e nder darnde makko, laaɓtuɗo miijooji, ko ɗum addani mo dañde caɗeele keewɗe e nder laamu Maawiya. O waɗaama e kaso fotde laabi ɗiɗi. Ko o jurum deero, o jeyaa ko e awokaaji ɓe mbaawaa ɗaɓɓirde kiliyaneeɓe mum njoɓdi, ko ɗum waɗi heewii ko yimɓe tawi e damal biro makko rewɓe wambuɓe sukaaɓe, ubiriyeeji e woɗɓe e woɗɓe, ina ɗaɓɓira mo wasiyaaji e ballal. Ko ɗum waɗi ɓe ceerataa e mantude mo. Darnde makko addani mo hoonaade e nder renndo he e nder dente ɗo nganndu-ɗaa ko worɓe tan keerorinoo, ko ɗum saabii gardagol makko AMDH e sukkude mo hooreejo FIDH. E nder kaaldigal makko e jaaynde «Calame», Faatimata Mbay rokkii miijo mum ko feewti e won ɗeen kewkewe e nder leydi he.
Le Calame : Hol ko woni miijo maa e neegre nde Polis huccini e rewɓe fiilaaɓe (dipiteeji e senateruuji) e sahaa nde ɓe mbaɗi mbeefeegu e damal jooɗorde Pelle Dowlaaji Dentuɗi (ONU) ngam hollirde salaare maɓɓe tuugnorgal woote ngal wonaa nanndirangal, ngal Abdul Asiis yiɗi farlinde e moritaninaaɓe?
Miijo faatimata mbay, ko ɗuum ko huunde bonnde sabu so wonnoo ko won e nokkuuji, dillere ɓesngu, waɗde mbeefeegu e laabi, seppude, waɗde jeeyngal, hirjina ɓesngu ko geɗe laawɗinaaɗe ɗe jannguɓe, ɓe njanngaani, yuɓɓuɓe e pelle walla senndikaaji keewi huutoraade ngam yooltude hujjaaji mum en feewde e laamiiɓe. Kono teski-ɗen e leyɗeele men ɗe ko jaanguɓe ɓe keewi warde ɓalli yimɓe haa ɗum addana laamiiɓe ɓe yiirude no feewaani kala darnde ɓesngu luulndiinde dawrugol laamiiɓe. Rewɓe ko yawaaɓe e renndo he kono ina teskini gila e kitaale 1989 ko ɓe dariiɓe ngam haɓaade bonanndeeji e tooñanngeeji kuccinaaɗi e ɓesngu he, ko noon kadi pot-ɗen yiyrude darnde maɓɓe hannde yiɗde yooltude hujjaaji ɓesngu ɗi doosgal leydi gaddanii ɗum en. Feere laamu ngu feewde e ɗum ko ƴettude Polis werloo e ɓee fiilaaɓe, e yummiraaɓe, leɓta ɗum en. Neegre Polis noon heboraani dartaade so tawii ɓe paamaani wonde foti wonde darnde maɓɓe ko kisal ɓesngu e nehde ɗum, kono wonaa leɓtude ɗum walla wontude kuuutorgal laamiiɓe, hay jaasɓe heen ɓe, ngam haɗde yimɓe haalde e yooltude hakkeeji mum en, laamɓe ɓe muñaani miijo woɗngo ngo wonaa ngo mum en.
So tawii a yiyii nii ngañngu ɓesngu ngu jogii e poliseeji ko ɗum saabii ɗum, hay cukalel kulɓinteengel, hulɓinirtee ko «a maayii polis arii !» So tawii polis waɗti ko fiyde fiilaaɓe e yimɓe tedduɓe, hormeteeɓe, mi annda ɓiɓɓe leydi gaay-gaay en hol to payi?
Naamnal : Seneraal Wul Abdel Asiis e sahaa nde yillii Kayhayɗi holliti toon wonde ñawndii saqqa jowitinooɗo e warngooji ɓennuɗi caggal nde siifondiri e jom ƴiiƴameeje en e fedde wiyeteende COVIRE.
Jaabawol : Yoo laaɓtu kam wonde fedde COVIRE ko siñondiraa ko, ko kañum tan tekki roondii, yo heblano kadi roondaade kala ko ɗum waawi jibinoyde janngo. En ndoŋkii faamde hol ko addani COVIRE ƴettude ndee feere sabu alaa ko hesɗi e kaa haala, ko ɓe njaɓi hannde ko, ko ɗum ɓe calinoo haŋki e laamu Maawiya, so rokkeede kaalis walla leydi walla postooji. Hol ko addani ɓe woppude laawol tuugingol e maslaha e sariya ? Enen, woni ngoƴa men e kaaɗoo haala, ko yiɗde hollitde wonde bonannde mawnde waɗaama e nder ndi leydi ndi, feewde e leñol ɓaleeɓe moritaninaaɓe (hay so tawii noon mi wonaa jiɗɗo konngol ngol no feewi), ndeen bonannde ina waawnoo yande e hardaneeɓe walla safalɓe woɗeeɓe, ko huunde nde fotaani wonde sabu heen leñol fof ina foti hormeede. Kono, ko ɓuri muusde mi fof, ko haala Kaliifu kalfinaaɗo ñaawooje, nde o wiyata wonde yo wonanɓe «justice transitionnelle poofto» . Eɗum metti mi, nde wonde ɗum ummii ko e hunuko sariyaŋke mawɗo, jilliiɗo e yoga e leyɗeele haa yiyi nafoore ko lolliri «justice transitionnelle» yeru to Burundi. Sabu ndiin mbaydi sariya ndi o ñiŋata ndi, ko ONU sompi ɗum, etee ɓeen ligginiino mo, etee ɗum waɗiraa ko mbele ina faloo joftagol leƴƴi feewde e bonannde nde leƴƴi goɗɗi mbaɗi ɗum, hoto gooto fof wiyde ina daroo ina waɗana hoore mum sariya mum. So tawii laamuuji men paamiino nafoore oon sariya, maa kuutoro ɗum haa mbaawa ñawndude uure ngondu-ɗen nde.
Ɓuri haaɓnaade e kaa haala fof ko keñe kollaaɗe heen ɗe, maa mbiyaa daraniiɓe ɗum ɓe, ko heɓɓe heen njeenaari keewndi, ɓe peewni haajuuji maɓɓe, ɓe mbaɗi ɓellere gajjal e dow keeceeje jom ƴiiƴameeje en. Woni haaju amen e kaaɗoo haala, wonaa fooɗtude bannge amen, kono ko waɗde feere mbele Moritaninaaɓe kala ina mbaawa welditde hakkunde mum en, bone warkoyeeɓe mbaasa suddeede rewrude ñaagagol yaafuya mo iwaani e ɓernde.
Ɗum ko huunde bonnde, hay so tawii hannde laamiiɓe ɓe njiyaani bonannde nde ɗo tolnii ɗo, sabu maɓɓe tamde hannde laamu, maa taariik hollitoy hol e men jogiiɗo goonga, sabu fayndaare amen ko yo warkoyeeɓe ngannde, mbele janngo bonannde waawnde ummoraade to maɓɓe fof ina falee gila e law.
Ko waawi heen wonde fof yo annde haala ka joofaani tawo, sabu sariya ɗaɓɓaaɗo o wonaa tan sabu maayɓe ɓe, kono ko mbele won geɗe kimmuɗe jotondirɗe e koɗdigal ina ñawndee, ko wayi no jeyi leydi, kaayitaaji ɓinngu leydaagu (juddu) ekn…Kusumaaji keewɗi inan nehaa e nder ɓerɗe Moritaninaaɓe. So ñawndaaka, ko yowitii e bonannde warkoyaagu suwaa diwteede tawo.
Ko ɓuri feeñde tan ko darnde COVIRE laaɓtaani, saabii ɗum ko won ko sakkii les, ɗum noon ko waɗi ko, toɗɗaaki pelle daraniiɗe jojjanɗe aadee, sabu laamu ngu e hoore mum yiɗaano ɗe naata e haala ka, sabu ko kañje ɓuri huɓindaade ka, e joganaade ka doosiyee laaɓtuɗo etee, ɗe keboraano jaɓde ko laaɓtaano waɗee heen.
To bannge amen, minen awokaaji, kaaɗoo haala gila e fuɗɗoode ko ko rewindaa, min ndenndinanii ɗum kaayitaaji keewɗi sabu emin nganndi yoga e waɗɓe bonannde ɓe, kam e loranooɓe ɓe, fof inan resaa. Loranooɓe e warngooji ɗi, yoga e mum ƴettiino min yoo min ndarano ɗum en e haala ka, kono sabu jiilyiilte COVIRE, ɓe cuɓtiima feere HCE, ko ɗum addanta mi wiyde wakilaagu COVIRE ina mawni e ndee bonannde. Etee bonannde waɗnoonde e kitaale 89-91 haaɗaani tan e militeer en sabu pittaali keewɗi mbaraama e daande maayo he, tawi ko siwil en, ko ɗum waɗi mi wiyde, feere maɓɓe nde, ko jaddiɗnde.
Eɗen paami tan keñe laamu ngu e njeenaari mum ko yiɗde hennjude leñol ɓaleeɓe mbele ina huutoroo ɗum e wooteeji payɗi ; Haalpulaar en noon ina keewi wiyde «yaaduɓe ñaawoore keewaani waɗdude tawti-nodda»
naamnal : Hol feere nde cikku-ɗaa waawnde huutoreede haa ooɗoo saqqa waawaa ñawndeede ?
Jaabawol : Alaa feere gasnde woodi, mi wiyaani kadi ko miijii mi heen ko tan woni goonga kono, ko maa denndaangal Moritaninaaɓe (gollotooɓe politigi, pelle jojjanɗe aadee, pelle renndoyaŋkooje, laamu ekn…» njooɗodoo, pellita ñawndude haala ka. Mbeɗe anndi heen kam geɗel gootel, ko goonga nii ko weltinta tagoore Alla weeɓaani, kono kam, ko famɗi fof, loraaɓe ina poti anndideede, kono kadi saabiiɓe lor maɓɓe ina poti anndeede, ñaagoo loraaɓe ɓe yaafuya, nduttoo ngoonda yeeso Alla wonde ngontaa waɗtu. Ko ɗum wallata e laaɓtugol geɗe ɗe, sabu hannde, yoga e warkoyeeɓe inan moolii caggal leñol haa yimɓe ina cikka wonde bonannde waɗnde nde ko safalɓe fof caabii ɗum. Jom bonannde en ɓe njiɗaa hay safalɓe e koye mum en ngannda goonga gonɗo heen o, kono yo laaɓtu wonde bone baɗɗe ɗe, saabii ɗum tan ko goomuyel laaminoongel ndeen, fewji feere mum bonnde, yiɗi naworde heen leñol safalɓe fof.
Leyɗeele keewɗe kawrii e caɗeele bayɗe nii, ko wayi no Maruk, Afrik worgo, kono ɓeen fof won peeje cakki, jaakoraaɗe ko moƴƴe. Yeruuji goɗɗi ina ngoodi to Togoo, to Liberiyaa, to Santarafirik, to Konngo ekn…Kono leydi fof ina jogii hakke sakkude peeje mum, jahduɗe e ngonka mum e pinal mum. Heddii tan ko Moritani salii ko fiɓnde wiynde «Goonga tawo hade beldital» .
Naamnal : Hol miijo ma e ɓee sokaaɓe ko ina tolnoo e lebbi jeetati sabu tuumeede ko kañum en liɓi «Air Mauritanie» , miijo maa e wooteeji piɓaaɗi ñande 6 suwee e ɓaleeɓe dikkaniiɓe lefol gardagol leydi e ɗiin wooteeji ?
Jaabawol : Sabu am wonde awokaa e jeyeede e jinnganooɓe sokaaɓe ɓe, mbeɗe foti reende sirru golle ɗe, kono kadi sabu am wonde daraniiɗo jojjanɗe aadee, mbeɗe sikki tan hare wiyeteende ina ummanaa ngam haɓde e forlooɓe jawdi laamu ko piyanɗe gaɓɓule, sabu so tawii a yiyii ɗii jaargaaji ɗi jawdi mum en alaa ɗo haaɗi, faayndirteeɓe e yeeyooɓe dorog, a yiyii ɓee jogiiɓe ɗee jofle otooji, maa ɗum haawe ɗo ndii jawdi ummii ; yimɓon seeɗa ina tami jawdi leydi ndii fof, keewal ɓesngu ina tammoo ɗe loraani.
Mi wonaa jogiiɗo humpito no feewi ko feewti e ɓulnaare to bannge politigi kono, mbeɗe faami kam, wiyde lebbi sappo e joy fof eɗen mbaɗa woote ndokken larme walla goomuyel baawngel wonde fof wellitaare yo follu laamu nde welaa, ɗum wonaa huunde moƴƴere, teeŋti noon so tawii ko yimɓe fiilaaɓe, fotnooɓe daranaade hakkeeji miskineeɓe, ko kañum en ndarantoo ɗeen golle kaantare, ɗe njoofoytaa. Haa jooni noon en ceertaani tawo e batte bonannde laamu Taayaa, sabu yoga e yiɗɓe dikkanaade lefol laamu ngu, ko e ciibooji makko njeyaa, nehiiɓe nehdi makko, huutortooɓe peeje makko ekn…
Wonande ɓaleeɓe dikkiiɓe lefol laamu ngu, ko huunde nde haanaani, ko yimɓe ɓe kormii-mi sabu ko wandiraaɓam worɓe, kono ɓe potaano jaɓde huutoreede e ko haanaani, sabu hay gooto e maɓɓe majjaani hakkille won ɓeen njoganii ɓaleeɓe e hardaneeɓe, yiɗde e kala sahaa huutoraade ɗum en e ko fotaani. Ko noon rewɓe ne kay nanngiraa, kañum en e waasɓe e ɓe njanngaani, ko yawu mawɗo njoganaa. E ndeen hitaande, so oɗon ciftora, Maawiyaa soodii debbo yo won kanndidaa waɗda e mum kawgel, ina haawnii noon debbo mo jaɓanaaka yo jooɗo e won ɗiin postooji, yeru wonde ñaawoowo, hol no oon jaɓrantee wonde hooreejo leydi. Ɗum noon, hol no ɓeen ɓaleeɓe ummiiɓe e won ɗiin nokkuuji ɗi yimɓe fof nganndi, hol no mbaawi miijoraade waɗdude e seneraal kanndiiɗo, joofnuɗo Kampaañ mum ? Ɗum ina jalnii, yurminii ! Pot-mi kay jooni ko naamnaade ɓe, hol to ɓe keɓi jukulle maɓɓe (miliyoŋaaji joy), mbele kanndidaaji ɗii kala gooto heen fof haalii jawdi mum ɗo tolnii, tawde wonii e oo sahaa ina wiyee ardinaa ko hare feewde e forlooɓe jawdi ndenndaandi e yeeneteeɓe, ɗum noon ina moƴƴa kala dikkaniiɗo lefol hollita tawo fiilooɓe ɗum ɓe, to dañal mum tolnii ? SO WONAA ƊUUM WONATA KO FUUNTI.
On njaaraama.
Fulo : Maamuudu H. Joop


text:
Jamma aljumaa, 14 lewru siilo 2011, jofɗo hoyre-biir, Nuwaasot, laamorgo dowla Muritani dillii, iiñtii no feewi. Hay safalɓe, sooninkooɓe e jolfuɓe tindii won ko naati wuro ngoo ko famɗaani doole. Rewɓe nana nduñondira e damuɗe gollorɗi fuuɗooɓe, moorooɓe e sinkooɓe. Yeeyatnooɓe ngaanii sabu soodooɓe kawii ɗumen, nana ndartii ena naamndoo hol ko jogori kewde e ndee sahre. To bannge worɓe, sukaaɓe e mawɓe nana njiirondira ñootooɓe e sakkeeɓe.
Hay goobooɓe wuro ngoo keɓii e tuuse jinndere ndee. Werlaa fof mo njiyɗaa haɓɓani hirke ko Noowotel innitiraaɗo hannde Otel Tufoyla.
Dillini Nuwaasot ko garal Maalik Paate Soh, gorko Njum Donnde Maasina Tooro, gural Maysa Aali, kañum e diɗɗal mum Maoba. Maalik ko naalanke timmuɗo, mo Geno yeɗi dokke keewɗe. O wonaa naalanke mo yonta jolni. O wonaa naalanke jiɗɗo waɗde hoyre, kañum tan. Kono ko o naalanke mo Alla tafi, tagi, loowi, resani leñol fulɓe. Omo fiya hoɗdu, hoɗa gitaar, omo ñaaña, omo wayla baylol. So o amii ena yooɗi, so o yimii kadi mbiyaa ko ɗuum ɓuri welde.
O ari ko juuraade Fulɓe Muritani ngam wuurtinde enɗam, tiiɗtinde giɗgol e hesɗitinde hoolaare hakkunde makko e ɓeeɗoo ɓe o waɗi so tawii leñol ngol wonnoo ko ngesa ko kañumen ngonatnoo galle kisnoowo njabeeri haa wonta ƴoogo.
Caggal diɗɗal ngal, omo ardi e jaayndiyankooɓe ɗiɗo, nantuɗe inɗe mumen hono Aliiw Basum mo Cilon salndu Fuuta e Mammadu Aamadu Lih, gorko Mbooyo Wahaa, kaɗndorgal Ceelooji, ngam seedtaade ñalaaɗe ɗe o jogiri waɗdude, kanko Maliik Paate Soh e ɓiɓɓe Fulɓe. Omo ardi kadi e seto timmungo, timmirngo faayiida, e nder heen haaliyanke gittanooɗo nemsa, belɗo sawtawol, jooɗɗo e ndaaratnde to bannge sormaat.
Maalik Paate Soh ko gummaniiɗo njillu e nder duunde Afrik kono o jooɗii ko to Biriksel(Bruxelles), laamorgo dowla Belsik (Belgique). O fuɗɗorii njillu nguu ko Ndakaaru, laamorgo Senegaal. O rewni heen ko Nuwaasot sabu teskaade mo felliti daraade, saannoto walla no fulɓe keewi wiyde nii : puniiɗo ajjoto mbele tigguuji mum ena pota e enɗi mum.
Maalik Paate Soh ena ŋoogɗini wonde Muritani e Senegaal ko leyɗeele jiiduɗe yumma e baaba, dennduɗe ko feccotaako, ɗe maayo wonaani ɗumen keerol saka fecca hakkunde rewo e worgo. Caggal ɗuum ko woodde mo e Muritani enɗam tiiɗɗam, njonngu caɗtungu e giɗgol tabitngol. Njaatigi jamma oo e geɗe paytunooɗe heen ko Umaar Jakariyaa Joop mo Mbaañ, Cile e leydi Hammadi e goomu mum.
Ngam njillu nguu waɗa faayiida, teskina, daña ruttorde ngam resande yontaaji garooji janngo, Alhajji Daɓɓo Njaay waɗdi mo ko e kaɓirɗe dowrowe e haralleeɓe naɓoyankooɓe 2STV, nehiiɓe, newiiɓe, suɓtaaɓe e nder keele fanniyankaagal nan-yiyngo.
Muritaninaaɓe njaɓɓiima Maalik Paate Soh, teddinii ɗum, kollitii ɗum haa laaɓti wonde ena mbeltii e njillu nguu. Goomu magooji Jalluɗi Jam mbaɗii heen golle maantiniiɗe gila e kollirgol geɗe ganni to bannge cinkal e sormaat pullo hanki haa e addude ballal timmungal e nder hiirde ndee: hakkunde cubballo mo wonaa tampoo-taatoo e nooroo, nguy, Sammba ganndo beeli.
Ko ɗoon baabooy Gellaay Aali Faal, gorko Aram Sahre ɓuri goorumma( yurmeende Alla e makko), wiyatno: nguy ƴeeŋii, heɓii liwel, takkiima ciiwel, leliima e jaljalɗe, sawndiima jaaɓel. Kenal wonii e sooyde. Cukalel tokiima, joom nano sikki-sakka, ñaamo e taƴaale joomiraaɗo. O waɗi lekkel e lekkel, ŋorel e ŋorel. Omo wondi e koyli. Koyli yiɗaa nooroo, nooroo yiɗaa koyli. Koyli wiltii to ladde, gubiima, gabiima, wafii, waɗi mbaafurna, ŋaayaa goolooli. Koyli soppaama, fertaama, heefaama, heeftindaama, yaɓɓaama, yaɓtindaama. Koyli ɓuƴaa, wujaa, lelnaa e wul-am-gaynaako, sinndaa denngere lewre e weñaande, banngali, njoogu e nalla. Pindinee nooroo kure pewjaama ! tawa Balla jeerel kañum yawtii….
Muritaninaaɓe njooɗnii garal Maalik Paate Soh e Nuwaasot sabu yimɓe teskinɓe ko wayi no Lih Jibriil Hammee, Jibi Bah lollirɗo Gelongal Bah, Kaaliidu Baaba Gise, Caam Aamadu Sammba Lawo, Hammadi Tabsiiru Bul Joop, Maamuudu Gaako, Aliiw Coofi Joop, Woon Sammba Yero, Mammadu Njaay cewngu Mboon ekn, ko jiidaa e naalankooɓe dowluɓe wayɓe Demmba Njaay, Ndillaan colel daande-maayo, Ceɗɗel Mbay, Haawa Jimmeera, R. J, Saydu Gedda Sih, Hammadi Gawdel Bah, Saydu Nuuru Gay, Pennda Gise, ekn. Ko noon kadi natooɓe, ɗosooɓe ŋarɗuɓe golle…..
Njillu Maalik Paate Soh e Muritani waɗii ɓure kewɗe no feewi sabu ngu anndinii Fulɓe muritaninaaɓe geɗe tati:
Fulɓe Muritani ena ngoni, ena ngoodi, en ngoodi kadi ko ɓooygol daartol momtataa. Ɓe ngonaani, ngoodaani ɓee, njilloytaake.
Fulɓe Muritani ena mari jaale kerɗe, gila e guurɗe haa e maawɗe, tawi ko binndirɗe inɗe mumen alkule kaŋŋe e nder daartol leñol.
Fulɓe Muritani ena poti jokkude ndeen darnde ngam rontinde e tontaaji garooje sabu ko woyi maayɗo koo, ko ɗuum yettata guurɗo.
Gelongal Fuuta lollirɗo
Njaay Saydu Aamadu


text:
Sooynaaɓe ko ñawu kulɓiniingu, ɓooyngu no feewi. E ngu raaɓa no feewi, e ngu wara. Ñawu nguu ummotoo ko e buubi walla ɓowɗi. Hol no buubi ngaddirta ngu ? Ñawu nguu ardirta ko hono nii : Maandinoore adannde (Maale gadane) : So tawii neɗɗo gonduɗo e sooynaaɓe yaltoyii e nokku mo hidaaki, mbuubu juuroo e jaalte (goppe) ñawɗo sooynaaɓe oo. So mbuubu nguu diwii, ngu juuroo e goɗɗo celluɗo, ngu totta oon ñawu nguu, wona oon raaɓaama.
Sooynaaɓe ko ñawu kulɓiniingu, ɓooyngu no feewi. E ngu raaɓa no feewi, e ngu wara. Ñawu nguu ummotoo ko e buubi walla ɓowɗi. Hol no buubi ngaddirta ngu ? Ñawu nguu ardirta ko hono nii : Maandinoore adannde (Maale gadane) : So tawii neɗɗo gonduɗo e sooynaaɓe yaltoyii e nokku mo hidaaki, mbuubu juuroo e jaalte (goppe) ñawɗo sooynaaɓe oo. So mbuubu nguu diwii, ngu juuroo e goɗɗo celluɗo, ngu totta oon ñawu nguu, wona oon raaɓaama.
Maandinoore ɗiɗmere : Mbuubu walla ɓowngu juuroo e geese njamala, tawa koyɗe ɗee ina moddi jalte ñawɗo sooynaaɓe oo. So tawii huunde e geese o yanii e loonde walla e lahal walla ngennduwel goɗngel, so yimɓe njarii e loonde ndee, walla ñaamii e lahal hee, maa ngennduwel hee tawa lootaaka eɓe mbaawi heɓde ñawu nguu. Yimɓe so ndenndii horde loonde wootere, walla kaas ataaye gooto ina mbaawi raaɓondirde. Kala nokkuyel ngel yimɓe heewɓe ina ndennda, ina waawi wallitde raaɓo ñawu nguu.
Foofaandu hunuko e kine fof ina ndaaɓa. Ko ɗum tagi ender Afrik, ñawbuuli keewɗi ina keɓee heen, tawa ko korsa hakkunde e ɓesngu mum saabii ɗum.
Sooynaaɓe ko ñawu reedu, kono ngu nanngata ko e heeñere. Sooynaaɓe so ina nannga neɗɗo, adortoo ko paawngal, caggal ɗum ƴiiƴam heeñere ñawɗo oo wayloto, waya no haako ñebbe nii. Gonduɗo e sooynaaɓe ñaamataa liɗɗi e lamɗam e suukara e nebam. So neɗɗo ñawii, moƴƴaani o ñaamda e yimɓe : ndiyam mum e ñamri mum fof yo won bannge. E sahaa koloñaal en so neɗɗo ñawii sooynaaɓe, nawetee ko ladde. Hay so omo safree ko toon o safretee to wiyetee basariye. O waɗanee toon caalel makko. Ndeen noon hay gooto e koreeji makko yettotaako mo, so wonaa safrooɓe ɓee. Kono jooni ɗum alaa e nder men, nde tawnoo eɗen keewi korsa e nder koye men. Ko ɗum tagi en ceertataa heen. Paawngal sooynaɓe fuɗɗortoo ko hoore muusoore, no paawle jontinooje nii. Daande joom mum wona e muusde, ɓalndu mum wona e wulde, joom mum wona e tuutde,nguleeki telloo e nder reedu hee, ndu wona e muusde. Joom mum sikka ko reedu nduu muusata, tawa noon ko heeñere ndee muusata, tawa o anndaa. Ƴiiƴam ɓalndu nduu wayloo, ɗam natta jogaade mbaadi mum adan, ɗam natta jogaade doole, ɗam oolɗa. Gite joom mum mbaklitoo, o natta yiɗde hay ndiga, wonaa ñaamde, wonaa njaram, hay huunde o yiɗaa heen, hake balɗe ɗiɗi haa tati.
Safaara sooynaɓe
So anndaama ñawɗo oo wondi ko e sooynaɓe, o yiylantee ko ɗaɗi ɓawwaawi, so ene yaha nawortu ɓoccoonde, ko ɗum woni njeenaari ndii, hade ɗaɗi ɗii aseede. Leydi ndii asete, caggal ɗum ɗaɗi ɗii taƴee.
Hol no ɗaɗi ɗii peewnirtee ? So ɗaɗi ɗii taƴaama, guri gonɗi dow ɗii keefee haa heddoo ñamri ndii tan, joom mum hoota,. To wuro too ñamri ndii loppee e wowru haa ɗigga, liiree e naange haa yoora e ñalawma hee, seɗee haa ɗaata, conndi ndii woni leɗki (lekki) safaara sooynaɓe. Seeɗa e conndi hee jubbetee, waɗee e ndiyam, fasnee haa fasa,so ɓenndii dirtee, joɗɗiinee haa ɓuuɓa, siiwtee, ina yardee hono nii :
– So tawii ko cukalel ngel hitaande haa duuɓi tati, ngel hokketee heen ko tolno feccere kaas ataaye. So njuumri ina jogaa, kuddu tokooso njuumri ina waawi ɓeydeede heen. Cukalel ngel yara heen subaka e kikiiɗe fof feccere kaas; alaa e sago ngel yara fof hay sinno ngel forsete (waawnete); nde ngel yari safaara oo fof, fotde hojomaaji joy so pawiima heen tan ngel tuutat fof haa laaɓa.
– So tawii ko cukalel ngel duuɓi tati ha jeegom, ko kaas ataaye memlinɗo : kudduuji ɗiɗi njuumri jiiɓdee heen so ina woodi.
– So tawii ko mawɗo, ko koppu maa kaas kafe keewɗo, waɗdee heen kudduuji ɗiɗi njuumri so ina woodi. Joom mum yara haa laaɓa.
Safaara goɗɗo potɗo yahdude e ɗaɗi bawwaami ko ko lekki keeleeli jjeri walla ɗaɗi mum. So ɗum alaa ko ɗaɗi jammi maa aljannaawi, maa morwaali walla balummbi, walla capatoowi. Ɗaɗi keeleeli walla ɗaɗi jammi ko nii peewnirtee : Leydi asete, ɗaɗi ɗii taƴee, guri dow ɗii keefee haa heddoo ñamri ndii. Caggal ɗum ɗi peccee, ɗi taƴee haa ɗi ndaɓɓiɗa fotde santimeeteruuji joy. So ɗum ɓennii pecce ɗee mbaɗee kaɓɓon, jeegom fof kaɓɓidee, mooftee. Kala nde neɗɗo sokli heen, ina waawi ittude kaɓɓe ɗiɗi, waɗa e ndiyam, fasna haa fasa, ɗaccira noon. Nde ñawɗo oo sokli ñaamde heen fof, o ittanee e ndiyam hee ko ina haara mo tawa heddetaake, o defanee, o ñaama subaka e kikiiɗe tawa noon ko conndi gawri tan. Nde ñawɗo oo sokli yarde fofo ittanee kadi e ndiyam hee. Kala ko omo ñaama walla omo yara ko e ndiyam hee ittetee, o yara. O yarataa ngoɗɗam fes. Leɗki kii so sabbitii ndiyam ɗam rufete. Leɗki kii ubbee, kaɓɓe goɗɗe ƴettee, pasnee hono adan nii. So neɗɗo dañaani leɗɗe cifaaɗe dow ɗee fof ina waawi ƴeewde ɓiɗɓe lekki tabanaawi ɗiɗi, o hoɓoo ɗe, o waɗda heen gerte koɓaaɗe, o ƴakka haa laaɓa. Ɗoon e hojomaaji joy o tuutat haa laaɓa. So o tuutii haa laaɓi o ƴeewa ɗaɗi pappaaye walla baramlefi mum, ko dañaa heen fof loppete haa ɗigga, fasnee, huutoree no wi’raa dow nii.
Ittaa ko e deftere safaruuji fulɓe nde ceerno Demmba Paate Caam wallifii e dow ballal Aamadu Umar Jah mo Duɗal Ɗemɗe Ngenndiije Muritani.
E Kuɗol Muusaa Mammadu lollirɗo Coftuɗo Bah to Jeybaaba wuro Dooro.


text:
Lowre enternet Global Power Index 2017, lowre haralleere ko faati e konuuji, yaltinii ñalnde 13 settaambar 2017 ndee, ciimtol mum ɗo hiisotoo doole kunuuji winndere ndee. Oon hiisa fawii ko e geɗe 50 (keeweendi kaɓirɗe, ceertugol majje, doole majje ekn.) E nder 33 konu Afrik ƴeewtaaɗi ɗii, konu Muritani, nganndiraangu konu kuudetaaji, woni 32-ɓu nder 33, ɗum noon, yeey heeda caggal !
E nder winndere ndee, e nder 133 konu, konu Muritani ari ko 130. Eywa, hol to piytagol becce ardiiɓe leydi ndii fawii ?
Wonande Afrik, ko ɗii konuuji 10 ngari dow to bannge doole: Misra, Alaseri, Ecoppi, Niiseriyaa, Afrik worgo, Anngolaa, Maruk, Sudaan, Libi, Konngo.
F.Ɓ.


text:
Nulal Faatunnde
Musiɓɓe e yiɓɓe heɗitiiɓe men fewndo oo saa'i ɗoo, men salminii on men lamdoo si tanaa alaa e mon, onon e ɓeengureeji mon? Men humpitay on wonnde fewndo oo saa'i ɗoo ko RRP wonu-ɗon e janngude (Radio Rurale Ponopana).
On accay hakkee men yottina e mon nulal faatunnde hino hewti men ka kiikiiɗe ɗoo.
Ko ɓeenguureeji yetteteeɓe Bolonndaa, e futu, e gorol e dewol... woni ko humpiti siɓɓe e yiɓɓe maɓɓe; ndee faatunnde Moodi Dammol Dennaboo.
Dammol Dennaboo faatorii duuɓi juutuɗi; ko woni sabu maɓɓe ka laɓi haaju!
Ko homɓe woni ko hollitaa ndee faatunnde Dammol Dennaboo, ko ɓeenguureeji yetteteeɓe yahay ka noddaaka en, e njanɗa deedi en, e ñaama yooɓɓo en...
Ɓe hollii non haray wattinngol ngol waɗay gila ka walluhaa haa ka ɓaawo fanaa (no fuutuuɓe ɓen seenori law woo).
Siɓɓe e Yiɓɓe toraama yarlagol.
Musiiɓe amen, ko ndii kaydi ɗoo woni ko hewtunoo men ka kiikiiɗe ɗoo hannde.
Faatiiɓe ɓen fow, ɓe toraama yarlagol, faatoraaɓe ɓen le, yo Allah yaafoduɓe e yaafaaɓe.
Ko yottinani on nulalngal, ko min Ñamaku Paykoy
Si muuyoowo on muuyii, hiɗen nde kuuraan heɓii woo kadi.
Wassalaamu.


text:
Eɓɓoore wiyeteende ECLAT, firo ngo wayno woɗɓe mbay ñalnde kala. Ngam ɓeydude semmbe e ƴettugol pellitte e haɓaade golle kiisɗe pawateeɗe e sukaaɓe kam e golle tedduɗe ɗe sukaaɓe ngollatoo ɓe ngoni hannde o ko ɗoo e nder falnde Maatam. Ko ngam wallondirde e sukaaɓe haa teeŋti to bannge almudɓe. Ñalawma hannde o ɓe ndokkirii, maaro, suukara, kosam kame kaɓirɗe lampa soleer to duɗal Ceerno Saydu Muusaa Soh to Ciloñ leegal Gamgu. Teskaama omo jogii almudɓe yonɓe no feewi. Fedde waɗii wiɗto fotde 1500 duɗal qur’aana kono ko duɗe 15 tan heɓata walliteede oo sahaa. Ñalawma hannde 10 08 2017 tawtoraama jooɗnde nde gardiiɗo leegal ngal, cukko meer mo Ciloñ, gorgolaaɓe leegal. Ɓe mballitii duɗal ngal ngalu mbele sukaaɓe mbaawa dañde e winnditaade e mitiyelaaji cellal mbaawa safraade fotde duuɓi ɗiɗi tawi njoɓataa hay mbuuɗu. Kaŋko Ceernaajo o o hollitii weltaare makko, sabu teskaade ko sukaaɓe janngooɓe farayse ɓuri jaggeede so ina ndawa ko maa lootee ñaantee, ndokkee kaalis so ñawii cafree, kono almudɓe ɓe so a addii ɓiye ko ɗoon mbayrataa ɗum ko huunde fotnde ƴeewteede. Meeri Ciloñ hollitii ma ɓe ndarano sukaaɓe janngooɓe qur’aana ɓe sabu ina jeyanoo e paandale, maa mbaɗ feere haa ɗum jeyayee e qiimaaji 2018.
Bookar sek Lewlewal Maatam


text:
Manaango ko huunde heewnde arde saanga ndunngu, so ƴiiwoonde toɓii heewi yahdude ko maje e digaali, ko heen manaango soomotoo, ko bonnata ina heewi, sabu kala ɗo yani ina battina ɗoon, suma ladde walla yooɓoo piɗtaali.
Ko woni manaango ?
Manaango ko dimtagol yiite (électricité) wonnge e duule faade leydi, so henndu ɓuundu hawrii e wulndu, ɓuuɓndu ndu heewi ko sakkaade wulndu ndu, ɗuum waɗa keneeli ŋabbooji e jippotooɗi e nder duule biyeteeɗe naargeeji (cumulonimbus), ɗeen duule ko mawɗe sabu sahaaji eɗe ngona kiloomeruuji jonɗi tekkeendi, baade e ngabbon penndiɗam (cristaux de glace) pelɓondira sabu bifgol keneeli ɗi, ko ngaal pelɓondiral loowata yiite e nder duule he, yiite nge wona dimle ɗiɗe ceertuɗe :
– Dimngal usto (charge négative) roondotoo ngal ko baade ndiyam, ɗeen njaaɓanta ko les duule.
– Dimngal ɓeydo roondotoo ngal ko ngabbon penndiɗam, koon ne ngonata ko dow duule.
Hakkunde dimle ɗiɗe ɗe wonata dingiral maje e digaali, maa wonii ko e nder duule naargeeje walla ko hakkunde duule ɗiɗe, ko e ngaal boowal kam maje ciirtotoo mbaɗa digaali mawɗi, ko majaango jibinta rigaango, kono nde wonnoo ko njaayri (lumière) ɓuri hito (son) yaawde to woɗɗi, rigaango wattinto yottaade.
Ɗii waylo-waylooji e dimle goodɗe dow ina ngaddana leydi kam ne roondaade dimngal uso jonngal, so yahi haa dimle ɗe mbeelii, dimngal duule dow ngal rimtoroo doole e dow leydi (ko ɓuri heewde) waɗa majaango heewngo doole haa huɓɓa jaynge wiyeteenge plasma, hellaango rigaango moolanaango rewa heen, ko ɗuum woni manaango.
So manaango yanii e nokku heewi ko defde leykal walla haayre ɗo yani ɗo haa ɓennda so ɓuuɓii yoorda noon, ɗuum woni ko mbiyeten kaaƴel manaango, ngel ummotaako dow, alaa ! ko doole jaynge manaango ngo tagata ngel.
Wiyaa manaango ina yana e leydi fotde laabi miliyoŋaaji 5 kala ñalngu, kono ko ɓuri heen heewde ko e ladde yanata, ɗum fo e wayde noon won heen ko yanata e dow yimɓe, jawdi walla koɗorɗe adda moobaare, kadi ina suma ladde.
Manaango so ummiima dow, ƴeewata ko ɓuri toowde yana heen, ɗuum waɗi sahaa toɓo, neɗɗo ina foti ɗuhaade e nder cuuɗi, kala booway jaajngal ina foti woɗɗiteede kadi e leɗɗe toowɗe.
Neɗɗo e peeje mum waɗii ko ina heɓɓoo manaango gila memaani leydi, ko ɗum loocol njamndi toowngol waɗde e ɓoggol njamndi faya nder leydi, loocol ngol ñiɓee daroo, so tawii manaango arii rewa heen faya nder leydi taw lorlaani hay gooto.
Ngool loocol wiyetee ko paddol-manaango, addi ngol ko ameriknaajo ina wiyee Benjamin Franklin hitaande 1760, heewɓe cikkatnoo oon sahaa ko pooɗirgol manaango, njogii heen kulhili, kono hannde ina famɗi nokku mbo waɗaani ɗum.
Hammadi Sammba JAH
MANAANGO : HOL KO SOOMII E OO MUSIIBA? (GANNDO)
Manaango ko huunde heewnde arde saanga ndunngu, so ƴiiwoonde toɓii heewi yahdude ko maje e digaali, ko heen manaango soomotoo, ko bonnata ina heewi, sabu kala ɗo yani ina battina ɗoon, suma ladde walla yooɓoo piɗtaali.
Post your comments
Vous devez être connecté(e) pour rédiger un commentaire.


text:
Manndelaa resii laabi tati. O dañii sukaaɓe njeegomo e taaniraaɓe noogaas (20) e njaatiraakon keewkon.
Manndelaa resii laabi tati. O dañii sukaaɓe njeegomo e taaniraaɓe noogaas (20) e njaatiraakon keewkon.
Dewgal makko gadanal ko e biyeteeɗo Evelyn Ntoko Mase e hitaande 1944. Ɓe ceeri e hitaande 1957 caggal duuɓi 13 dewgal, sabu Manndelaa waasde jooɗaade sabu daranaade ɗum hare politik. Ɓe ndañdii sukaaɓe ɗiɗo (2) worɓe : Madiba Tembekile (Tembi) (1946-1969) e Makgato (1950-2005) e sukaaɓe ɗiɗo (2) rewɓe noddirteeɓe kam en ɗiɗo fof Makasiwe (jibinaaɓe 1947 e 1953). Ɓiyngel dewel jibinangel 1947 ngel sankii ina yahra e lebbi 9. Ɓe inniri ɗiɗmel ngel gadanel ngel sabu korsa.
Tembi sankii e aksidaa oto e hitaande 1969 ina yahra e duuɓi 23, tawi Manndelaa ina woni kasoo hokkaaka yamiroore tawtoreede wirwirnde makko. Ewelyn Mase sankii e hitaande 2004, Makgato sankii 2005 tawi ina wondi e SIDA.
Caggal ɗuum, o hawri e Winni Madikisela Manndelaa e hitaande 1958. Ɓe ndañdi ɓiɗkon ndewon ɗiɗon, Senani (Seni) jibinaangel ñalnde 4 feebariyee 1958 e Sindsiswa (Sindsi) jibinaangel e hitaande 1960. Manndelaa sokaa Robben Island tawi Sindsi ina yahra e lebbi 18 fat. Ɓe ceeri e hitaande 1996 sabu luure politik sabu Winni wondaano e laawol newaare Manndelaa ngol.
Manndelaa ɓamti jom suudu Samora Matsel gonnooɗo hooreejo leydi Mosammbik, ballidiiɗo ANC e nguurndam mum. Oon sahaa omo yahra e duuɓi 80, sibu o resti Graça Matsel ko e hitaande 1998.